Seksualnost, anksioznost i prihvatanje različitosti - XXZ Portal\n26.01.2022. - 12:53\nPitanje seksualnosti uopšte, a na prvom mestu seksualnih sloboda, i u vezi s tim seksualne orijentacije, se sve više ukazuje kao veoma aktuelno, goruće iz više razloga. Budući da kao društvo težimo ka jednom liberalnijem stavu koji će nas osloboditi kalupa, problem seksualnih sloboda, koji počiva na razumevanju odnosno nerazumevanju različitih seksualnih identiteta, traži da bude rešen, da bismo mogli da proglasimo jednu tolerantnu sredinu, koja se ne ograđuje od različitosti. Iako formalno težimo ka slobodama, čini se da u praksi to nije uvek slučaj i pojedinci koji ne mogu da se ostvare u tradicionalnim partnerskim zajednicama sve češće razvijaju osećaj anksioznosti koji ih svakodnevno prati, budući da uvek postoji pitanje da li će ih pojedinci ili zajednice stigmatizovati ili odbaciti iz prostog razloga što se njihov identitet razlikuje od onoga što se smatra prihvatljivim. Ovo je nesumnjivo razlog da se aktivno bavimo temom seksualnih sloboda i ne ignorišemo kolektivnu anksioznost koja je prisutna u LGBTIQ+ zajednici na ovim prostorima, a zbog nje neretko gubimo mlade i perspektivne ljude, koji ne mogu da preskoče taj kamen spoticanja koji društvo pred njih nepravedno postavlja.\nVidovi diskriminacije i njihov efekat na LGBTIQ+ pojedince\nČlanovi LGBTIQ+ zajednice u regionu su gotovo svakodnevno u situaciji da se susreću sa diskriminacijom na različitim planovima. Govorimo o diskriminaciji na radnom mestu ili u okviru procesa zapošljavanja, na društvenim događajima, u okviru svakodnevnih aktivnosti, pa čak i u domenu pružanja zdravstvene nege. Iako smo na papiru svesni da je diskriminacija po svakom osnovu negativna društvena pojava, ona se, čini se, ipak stalno ponavlja i predstavlja prepreku na putu LGBTIQ+ pojedinaca kroz život. U zavisnosti od brojnih faktora, pa i samog sklopa ličnosti pojedinaca/ki, reakcije na ovakvu situaciju mogu biti različite, ali je formiranje neke vrste odbrambenog mehanizma neizostavno. Retki će biti dovoljno svesni svoje lične vrednosti i postaviti se iznad čitave situacije, uz uslov da neki od vidova diskiminacije ne ugrožava direktno njihovu egzistenciju i da je njhovo usko okruženje takvo da nije i samo izvor diskriminacije, dok će kod drugih doći do razvoja određenih anksioznih poremećaja, čija je paleta manifestacije zaista široka, kao i eventualni konačni ishodi. Iz ovog razloga je važno postojanje organizacija i centara koji mogu ponuditi pomoć pojedincima/kama koji/e se nalaze pod pritiskom sredine iz ovog razloga, kao i aktivno upućivanje istih da potraže rešenje u cilju unapređivanja svog mentalnog zdravlja i prevazilaženja problema.\nIstraživanje sopstvene seksualnosti\nU zavisnosti od sredine u kojoj se osoba nalazi, ili sama prihvatiti svoju seksualnost, ili će joj biti potreban duži vremenski period za samopreispitivanje i konačan “izlazak iz ormara”. U osnovi je samo preispitivanje sopstvene seksualnosti zaista kompleksan proces, koji može rezultirati i pogrešnim zaključcima ukoliko je previše intenzivan. Ovo može da dovede do pojave homoseksualnog opsesivno-kompulzivnog osećaja koji u osnovi podrazumeva samopreispitivanje heteroseksualne osobe u vezi sa eventualnim homoseksualnim sklonostima, koje je podstaknuto strahom, a koji je upravo i faktor koji dovodi do izostajanja seksualnog nagona ka osobama suprotnog pola. S druge strane, mladi ljudi koji pretpostavljaju svoju seksualnu orijentaciju koja nije heteroseksualna, mogu da osećaju strah i da dođu do pogrešnih zaključaka, jer je strah okidač za izostajanje seksualnog nadražaja. Prvi korak je oslobađanje od bojazni, a zatim sledi samopreispitivanje koje je deo intime i na ovom putu ka konačnom razumevanju sopstvene sekualnosti mogu da pomognu rekviziti kao što su vibratori ili različiti sadržaji koji izazivajuo seksualno uzbuđenje. Put ka razumevanju svog seksualnog opredeljenja za mnoge neće biti toliko kompleksan i sazrevanjem će spontano doći do zaključka da li ih privlači isti ili suprotan pol, dok će upravo zbog društvenog faktora neki morati da se suoče sa strahovima pre no što prigrle svoju seksualnost, koja je deo njihovog identiteta.\nRazličitost kao uslov za usamljenost\nOsnovni problem sa kojim se susrećemo prilikom razumevanja položaja LGBTIQ+ osobe u našem društvu jeste prihvatanje različitosti. Različitost kao pojam svakako ne egzistira isključivo u domenu seksualnosti, već govorimo o pojmu velikog opusa i ovaj problem je samim time primenjiv na sve segmente življenja i ličnosti pojedinaca. Kada dublje promislimo o pojmljenju različitosti kao problema, gotovo ćemo prezreti činjenicu da o tome treba da diskutujemo, jer je upravo različitost osnova svih lepota ovog sveta a ukalupljavanje ga lišava lepote. S druge strane, ovo jeste svojevrsna “borba sa vetrenjačama” i različitost ne bi bila različitost da je u većini. Iz tog razloga je jasno da među LGBTIQ+ osobama vlada opšti osećaj usamljenosti i izopštenosti, naročito ukoliko su pogledi sredine kojoj pripadaju (odnosno, ne pripadaju) uski u smislu stroge podele na dobro i loše, ispravno i pogrešno. U ovakvim situacijama mlad čovek će biti suočen sa činjenicom da pripada onom “pogrešnom” i to će dovesti do široke palete negativnih osećanja, kako prema svetu tako i prema sebi samom, te i kriviti sebe za nasilje koje se nad njim vrši od strane netolerantne sredine. Malo je osoba koje će neprestano uspešno odolevati pritisku sredine koju odlikuje homofobija i koje se neće barem na kratko zapitati da li je to društvo koje prezire različitost u pravu. Osećaj da je “sam protiv svih” pojedinca/ku ponekad može da dovede do misli da “svi” zapravo imaju razloga da ga odbace, a osećaj usamljenosti sam po sebi može imati veoma negativan efekat na zdravlje i može da dovede do drugih vidova negativnih odnosa prema sebi. Ovo je svakako razlog da se radi na utvrđivanju snažne LGBTIQ+ zajednice, jer postoji potreba da se ukine taj osećaj usamljenosti LGBTIQ+ pojedinaca/ki.\nZamoreni dokazivanjem sopstvene vrednosti i “normalnosti”\nIako se ukazuje sve jača potreba da se članovima LGBTIQ+ zajednice prizna “normalnost”, činjenica je da oni sami neprestano moraju da dokazuju da pripadaju ovom društvu, da doprinose boljitku i da su vredni sredine koja ih prihvata. Sama ta činjenica govori u prilog tome da nismo blizu konačnog proglašavanja slobodne i tolerantne sredine, koja ne odlučuje da li joj pojedinci pripadaju na osnovu toga da li ih privlače muškarci ili žene, da li ne osećaju seksualni nagon, da li imaju monogamnu vezu ili često menjaju partnere/ke. U teoriji ćemo shvatiti da ne postoji osnova za odbacivanje pojedinca ukoliko njegovo ponašanje ne šteti drugima, dok ćemo u praksi ipak biti osuđivani zbog svakog iskoraka van ustanovljenog puta "ispravnosti". Zbog toga će LGBTIQ+ osobe, čak i u onim društvima u kojima su istopolni brakovi i porodice priznati kao legitimni, morati s vremena na vreme da zastanu na svom životnom putu i dokažu da su zaslužili prihvatanje. Ovo je vrlo zamorno i naposletku je izvor anksioznih poremećaja, jer znači stalni pritisak i osećaj da nas svet posmatra pod lupom.\nPrvi korak ka zaista srećnom životu LGBTIQ+ pojedinca, nakon razumevanja sopstvene seksualne orijentacije i shvatanja svog identiteta, jeste da se okruži ljudima koji ga prihvataju i koji podržavaju sve što doprinosi njegovoj (odnosno njenoj) dobrobiti. Psihoterapija je takođe dobro oruđe za razumevanje sebe, sveta oko sebe i načina na koje možemo u njemu da postojimo, a koji će rezultirati našim ličnim osećajem zadovoljstva i prepoznavanjem sopstvene vrednosti.


Rusija odbila da prihvati protest Japana zbog posete Mišustina Kurilima - 26.07.2021, Sputnik Srbija\nRusija odbila da prihvati protest Japana zbog posete Mišustina Kurilima\nGaluzin je saopštio novinarima da Rusija neće prihvatiti protest japanske strane zbog posete ruskog premijera Kurilima."Zbog jasnog stava Rusije po ovom pitanju ne prihvatamo protest", navodi agencija Kjodo reči ambasadora.Ambasada Rusije u Japanu za sada ne komentariše situaciju.Predsednik Vladimir Putin zatražio je ranije od premijera da posveti posebnu pažnju južnim Kurilskim ostrvima tokom putovanja.\n10:04 26.07.2021 (Osveženo: 10:05 26.07.2021)\nZamenik ministra inostranih poslova Japana Takeo Mori izrazio je protest ambasadoru Rusije Mihailu Galuzinu zbog putovanja premijera Rusije Mihaila Mišustina na ostrvo Iturup.\nGaluzin je saopštio novinarima da Rusija neće prihvatiti protest japanske strane zbog posete ruskog premijera Kurilima.\n"Zbog jasnog stava Rusije po ovom pitanju ne prihvatamo protest", navodi agencija Kjodo reči ambasadora.\nKurilska ostrva mogu postati slobodna carinska zona\nAmbasada Rusije u Japanu za sada ne komentariše situaciju.\nPredsednik Vladimir Putin zatražio je ranije od premijera da posveti posebnu pažnju južnim Kurilskim ostrvima tokom putovanja.


Austrijski kulturni forum – Mikser Festival\nAustrijski kulturni forum Beograd kao „ambasada za kulturu“ sprovodi austrijsku spoljnu kulturnu politiku u Srbiji. Fokus je na predstavljanju inovativnih i kreativnih aspekata Austrije u Srbiji i umrežavanju austrijskih i srpskih kulturnih poslenika.\nAktivnosti Austrijskog kulturnog foruma odražavaju raznolikost austrijske kulture: muzika, izložbe, filmske projekcije, ples, pozorište, književnost i nauka predstavljeni su kroz više od 150 događaja godišnje širom Srbije. Kulturni forum takođe podržava regionalni, kulturni i verski dijalog.\nMikser organizacija nastavlja uspešnu dugogodišnju saradnju sa Austrijskim kulturnim forumom na realizaciji programa Mikser festivala. Ove godine na najvećoj regionalnoj smotri kreativnosti, pod sloganom “Zagrljaj”, učestvuje troje austrijskih autora koji oslikavaju raznolikost aktivnosti AKF u Srbiji: od nauke do umetnosti.\nArhitekta i osnivač Vertical Farm Instituta, Daniel Podmirseg podeliće svoja znanja iz oblasti prirodom-inspirisanih urbanih rešenja na panelu “Gradovi po meri prirode i društva” u okviru konferencijskog programa Mikser festivala. Cilj diskusije okupljenih stručnjaka i predstavnika relevantnih lokalnih institucija jeste uključenje ovih perspektiva u javni dijalog o planiranju održivijih, zdravijih i srećnijih gradova i otvaranje prostora za unapređenje procesa planiranja u našoj urbanističkoj praksi.\nKao ekstenzija projekta “Na drugi pogled” Austrijskog kulturnog foruma, umetnice Pira Tin i Tijana Petrović, održaće radionicu u okviru umetničke platforme Mikser festivala “Black Box” tokom koje će predstaviti svoj rad i razmeniti iskustva sa mladim autorima iz regiona. Onlajn platforma „Na drugi pogled“ nastaje u godini kada se obeležava 20 godina od osnivanja Austrijskog kulturnog foruma Beograd kao i 185 godina od uspostavljanja diplomatskih odnosa između Austrije i Srbije. Zamišljena je kao izlagački prostor za tematski i kurirani umetnički sadržaj koji u inicijalnoj fazi čine radovi 10 vizuelnih umetnika/umetnica iz Srbije i 10 iz Austrije pristiglih na konkurs koji se za ovu priliku raspisuje.\nU okviru panel diskusije “The Future of Art”, austrijska umetnica Sangam Sharma, takođe učesnica u projektu “Na drugi pogled”, razgovaraće sa kolegama iz regiona o izazovima koje je pred umetničku scenu postavila globalna pandemija, kao i o novim formama i iskustvima umetničkog delovanja u budućnosti.


Jedinstvena ponuda na tržištu\nUZ OTVOREN RAČUN ZA PRIJEM ZARADE EURO PLATA PREMIJA I EURO PLATA SPORT BESPLATNI GODIŠNJI PREGLEDI ZA DECU\nBeograd, 12. februar 2016. – Eurobank je u saradnji sa renomiranom zdravstvenom ustanovom BEL MEDIC, pokrenula novu, jedinstvenu uslugu na bankarskom tržištu Srbije -Medifree Kids. Svi klijenti Eurobanke koji imaju otvorene račune za prijem zarade EuroPLATA Premija i EuroPLATA Sport od sada mogu da za svoju decu koriste pedijatrijske usluge u renomiranoj zdravstvenoj ustanovi– Bel Medic.\nNa ovaj način, deca naših postojećih i novih klijenata (uzrasta do 18 godina), korisnika paketa tekućih računa za prijem zarade EuroPLATA PREMIJA i Euro PLATA Sport, imaće profesionalnumedicinsku brigu koju čine besplatni pregledi pedijatra, fizijatra, ORL specijaliste i to dva puta godišnje, kožne alergološke probe na alergene iz vazduha i hrane, i drugi popusti na preglede i laboratorijske analize. Ovaj paket omogućava da se sve tzv. „dečje bolesti“ brže i lakše prebrode uz uštedu vremena i novca.\n„Među prvima smo uveli zdravstvenu zaštitu klijenata, a sada smo odlučili da joj pružimo i dodatnu vrednost usmerenu ka onome što je našim klijentima najvažnije – zdravlje dece. Kroz stalni rad sa klijentima upoznali smo njihove navike, potrebe, način razmišljanja i kreirali smo ovu uslugu koja roditeljima omogućava da vreme, koga je sve manje, umesto čekanja po domovima zdravlja, provedu kvalitetnije sa svojom decom. Uz poruku da zdravlje nije skupo, objedinili smo brigu o zdravstvenoj zaštiti naših klijenata“, rekla je Magdalena Tatić, Direktorka Sektora za kredite fizičkim licima.\nEurobank je po ovoj ponudi jedinstvena na tržištu i jedna od banaka koja uz finansije brine o još jednom važnom segmentu svojih klijenata- njihom zdravlju i zdravlju njihove dece. Medifree Kids je peti po redu Medifree program,a u ponudi Eurobank su Medifree,Medifree Sport,Medifree Exclusive, Medifree Zlatne godine.\nSa Medifree Kids karticom moguće je jednim pozivom zakazati i bez čekanja obaviti preglede u Bel Medic-u na tri lokacije u Beogradu.


Na području Područne policijske uprave u Zrenjaninu proteklog vikenda dogodile su se dve saobraćajne nezgode, od kojih, jedna sa nastradalim licima i jedna sa materijalnom štetom. U ovim saobraćajnim nezgodama jedno lice je zadobilo lake telesne povrede. Pričinjena materijalna šteta se procenjuje na oko 161.000,00 dinara. Saobraćajne nezgode su se dogodile zbog nedržanja bezbednog odstojanja.\nZbog učinjenih saobraćajnih prekršaja, zahtevi za pokretanje prekršajnog postupka podneti su protiv 10 učesnika u saobraćaju i izdato je 45 prekršajnih naloga. Istovremeno, iz saobraćaja je isključeno 7 vozača, od toga, 2 vozača zbog upravljanja vozilom pre sticanja prava na upravljanje, 2 vozača – ostala isključenja i 3 vozača zbog upravljanja vozilom pod uticajem alkohola. Takođe, iz saobraćaja je isključeno 1 vozilo zbog toga što nije bilo upisano u jedinstveni registar vozila.


Vozači oprez, magla u kotlinama smanjuje vidljivost\nU Republici Srpskoj intenzitet saobraćaja slab je do umjeren, a magla mjestimično smanjuje vidljivost u kotlinama i uz riječne tokove, saopšteno je iz Auto-moto saveza Srpske.\nPovodom Međunarodnog praznika rada, na teritoriji Republike Srpske i Federacije BiH do ponoći je zabranjen prevoz eksplozivnih materija, osim za prevoz pirotehničkih sredstava za izvođenje najavljenih vatrometa.\nNa putevima u Federaciji BiH saobraća se po mjestimično vlažnom kolovozu, uz slabiju frekvenciju vozila.\nNa pojedinim dionicama u kotlinama i uz riječne tokove vidljivost je smanjena zbog guste magle.\nNa magistralnom putu Zenica-Nemila, zbog sanacionih radova u tunelu Vranduk dva, saobraćaj se odvija naizmjenično, jednom trakom.\nNa magistralnom putu Semizovac-Vogošća, zbog izgradnje kružnog toka na ulazu u Vogošću izmijenjen je režim saobraćaja.


Reflektor - Istinomer forum: Gosti Danica Vučenič, Tibor Jona, Dušan Čavić… - Vesti iz Kragujevca i Šumadije - Pressek.rs\nIstinomer forum: Gosti Danica Vučenič, Tibor Jona, Dušan Čavić…\nDanica Vučenić, novinarka, Tibor Jona, novinar i bloger, Dušan Čavić, autor video projekta „Marka Žvaka”, Srđan Ćosić, aktivista i Raša Nedeljkov, programski direktor CRTE razgovaraće večeras sa građanima Kraljeva.\nRazgovor o odgovornosti vlasti, pravima građana na slobodne medije i učešću u demokratskim procesima, pod nazivom „Šta sve (ne)možeš u Srbiji kada si građanin?”, održava se u utorak, 5. decembra, u prostorijama Svečane sale Gradske uprave (Trg Jovana Sarića 1), sa početkom u 18 sati.\n- Istinomer poziva građanke i građane na razgovor o odgovornosti vlasti, pravima građana na slobodne medije i učešću u demokratskim procesima. Smatramo da je važno ovaj razgovor voditi u vremenu u kom javnim prostorom vladaju lažne vesti i populističke poruke, navodi se u pozivu.\nGde se nalazi moć političkog odlučivanja – u institucijama ili izvan njih, šta sve možemo kada su mediji slobodni, šta sve (ne)možemo kada ne znamo ko je na vlasti, kako preživeti u vremenu populizma, biće samo neke od tema foruma koji zajednički organizuju Centar za istraživanje, transparentnost i odgovornost – CRTA, u okviru inicijative Istinomer, i Fondacija Fridrih Ebert – kancelarija u Beogradu.


Marko Djurišić (UDS): U Srbiji ne postoje uslovi za fer i poštene izbore, ali ćemo izaći na njih - Teslavision\nMarko Djurišić (UDS): U Srbiji ne postoje uslovi za fer i poštene izbore, ali ćemo izaći na njih\nPrvi kandidat na izbornoj listi Ujedinjene demokratske Srbije (UDS) Marko Djurišić, izjavio je da je posao političara da budu ispred gradjana i da se bore za njihove izbore i na izborima i u institucijama.\nKako se navodi u današnjem saopštenju UDS, Djurišić je naveo da su izbori prilika da se promeni vlast i da je, bez obzira što ne postoje uslovi za fer i poštene izbore, obaveza poltičara da ne odustaju od borbe za bolji život gradjana.\n“Izbori su prilika da se promeni vlast. I bez obzira što danas u Srbiji ne postoje uslovi za fer i poštene izbore, posao političara je da budu u prvom redu borbe, da budu ispred gradjana, i da se na izborima i u institucijama bore za njihove interese”, rekao je on.\nDjurišić je objasnio da UDS izlazi na takve izbore da bi gradjani imali za koga da glasaju, a to su oni koji su spremni da budu u prvom redu borbe za promenu vlasti i koji znaju kako se to radi.\n“Zato lista Ujedinjena demokratska Srbija izlazi na izbore, kako bi poslala gradjanima dobru vest – da ne odustajemo kada je teško”, kazao je Djurišić, koji je i jedan od lidera organizacije “Srbija 21”.\nKako je rekao, UDS gradjanima nudi pravu alternativu vlasti, koja će Srbiju vratiti na put evropskih integracija i zajedno sa njima izgraditi demokratsku, gradjansku i modernu Srbiju.\nUjedinjena demokratska Srbija je politički savez Srbije 21, Vojvodjanskog fronta na čelu sa LSV, Stranke moderne Srbije i Gradjanskog demokratskog foruma.\nPrevious : Muslimani danas slave Ramazanski bajram\nNext : Severna Koreja hoće da pojača mere nuklearnog odvraćanja


RTCG - Radio Televizija Crne Gore - Nacionalni javni servis :: Svijet :: Izrael napao Gazu u odgovoru na raketiranje\nNAKON OBJAVE PREKIDA VATRE 15. 11. 2019. 17:51 >> 17:52 0\nNAKON OBJAVE PREKIDA VATRE\nIzraelska vojska je napala pozicije Islamskog džihada u pojasu Gaze nakon što je raketiranje sa te palestinske teritorije nastavljeno i poslije objave prekida vatre u cilju da se okončaju žestoki dvodnevni sukobi u kojima je poginulo 34 Palestinaca, uključujući 16 civila.\nIzraelski borbeni avion je ciljao prošle noći postrojenje Islamskog džihada za proizvodnju djelova raketa i komandni centar u Kan Juisu, navedeno je u vojnom saopštenju, u kojem je ocijenjeno da se na kršenje prekida vatre gleda vrlo ozbiljno.\nPalestinski izvori su naveli da je nekoliko ljudi lakše ranjeno u tim udarima i da je pričinjena šteta u napadima na postrojenja Islamskog džihda u Kan Junisu i Rafi na jugu pojasa Gaze, prenose danas izraelski mediji.\nSamo nekoliko sati poslije objave prekida vatre juče ujutru pet raketa je ispaljeno iz pojasa Gaze od kojih su dvije presretnute.\nPopodne je ponovo ispaljena raketa nakon što je premijer Izraela Benjamin Netanjahu ocijenio da su, kako je rekao "neprijatelji dobili poruku da možemo dospjeti do svakog".\nUveče su ispaljene još dvije rakete i takođe su presretnute.\nPrekid vatre stupio je na snagu 48 sati nakon ciljanog ubistva jednog od glavnih komandira Islamskog džihada Baha Abu el Ate i njegove supruge u udaru iz vazduha na njihov dom u Gaza Sitiju.\nIzraelska civilna odbrana je tada ukinula bezbjednosna ograničenja u većem dijelu zemlje sem kraj granice s Gazom.\nIzraelski vojni portparol je objavio da su ciljevi operacije nazvane "Crni pojas" postignuti.\nMeđu palestinskim žrtvama je osam članova jedne porodice.\nIzraelska vojska je saopštila da je gađala još jednog komandira Islamskog džihada, a susjedi te porodice su rekli da je vojska pogrešno identifikovala metu i greškom ubila porodicu drugog čovjeka, prenijeli su izraelski mediji.\nIslamski džihad je ispalio oko 450 raketa na jug i centar Izraela a, vojska tvrdi da je odbrambeni sistem presreo 90 procenata raketa ispaljenih na naseljena područja.\nRakete su ispaljivane na sjever čak do Tel Aviva zbog čega je između ostalog obustavljena nastava i pričinjena je šteta i nanijete neke manje povrede.\nU današnjem vojnom saopštenju je navedeno da je niz udara na mete povezane s Islamskim džihadom okončan.\nTo saopštenje izdato rano jutros sugeriše da je Izrael voljan da se pridržava prekida vatre ako ne bude dodatnih raketnih napada, prenio je AP.\nOboren rekord: Treći izbori\nIzrael čekaju novi izbori\nNetanjahu ne mora da podnese ostavku\n11:32 Papa Franjo potvrdio dolazak u Crnu Goru


I ove subote ljubitelji "belog sporta" moći će da uživaju u nastupu tenisera iz Srbije na turniru masters serije u Majamiju.\nNajpre će Filip Krajinović igrati u trećem kolu protiv Stana Vavrinke, i to od 17 sati po srednjeevropskom vremenu. Biće to prvi međusobni duel ove dvojice tenisera, a u njega Vavrinka ulazi kao favorit jer je 37. na ATP listi, a Krajinović 103.\nU večernjem terminu po našem vremenu, oko 22 sata, na teren će i Miomir Kecmanović. On će odmeriti snage sa Amerikancem Fransesom Tijafoom, sa kojim se nije sastajao u seniorskoj konkurenciji. Domaći takmičar, 21-godišnjak koji je 34. na svetu, dve godine je stariji od našeg igrača, koji trenutno zauzima 95. poziciju i koji je na ovaj masters stigao zahvaljujući specijalnoj pozivnici organizatora.\nDan kasnije, u nedelju, igraće Novak Đoković (protiv Federika Delbonisa, te Dušan Lajović protiv Nika Kirjosa, ali termini njihovih mečeva u trenutku pisanja ove vesti još nisu bili poznati.\nPodsetimo, Đoković je u drugom kolu eliminisao Bernarda Tomića, a "Duci" je priredio iznenađenje pobedivši šestog igrača sveta, Keija Nišikorija.


Vesti online / Vesti / Srbija / Eksluzivno: MiG sleteo na Batajnicu\nEksluzivno: MiG sleteo na Batajnicu\nŠesti ruski lovac Mig-29, koji je prošao generalni remont u Rusiji, sleteo je na vojni aerodrom Batajnica, ekskluzivno saznaje Sputnjik.\nMig-29 srpskog RV i PVO, evidencijskog broja 18201, u Beograd je dopremio strateški transportni avion "An-124 Ruslan".\nAvion, koji je danas stigao u Srbiju, prethodno je prošao generalni remont u 121. Avioremontom zavodu u Rusiji.\nPodsetimo, avion je isporučen Srbiji u oktobru prošle godine, a nakon završenih carinskih procedura vraćen je na remont u Rusiju.\nSrbija je dobila šest "migova 29" u okviru vojno-tehničke saradnje sa Ruskom Federacijom.\nKako navode izvori Sputnjika, konkretno ovaj Mig-29 je proizveden 1989. godine, u varijanti 9-13, koja je nešto naprednija od onih koje je Ratno vazduhoplovstvo Jugoslavije primilo 1987. i 1988. godine.\nSVET Japanski lovci presreli ruski avion\nSVET Ruski piloti u "suhojima" špartaju Rusijom (VIDEO)


Španija: Nema dokaza o mešanju Rusije oko Katalonije - Sputnjik Srbija\n00:45 06 Avgust 2020\nŠpanija: Nema dokaza o mešanju Rusije oko Katalonije\n20:13 13.11.2017 Preuzmite kraći link\nŠef španske diplomatije Alfonso Dastis izjavio je da Madrid nije pronašao nikakve dokaze o tome da se Rusija navodno mešala u situaciju sa Katalonijom.\nKako je rekao, iako je 50 odsto sumnjivog onlajn protoka, putem kojeg se širio sadržaj objavljivan na društvenim mrežama, poreklom sa teritorije Ruske Federacije, nema dokaza da iza toga stoje ruske vlasti.\nDežurni krivci: Rusija kriva i za Kataloniju\nOn je naglasio da taj sadržaj nije mogao da bude odlučujući faktor u uticaju na javno mnjenje, iako je potrebno biti obazriv na takve pojave ubuduće.\nPo tom pitanju se oglasila i visoka predstavnica za spoljnu politiku i bezbednost EU Federika Mogerini koja je odbila da komentariše navode o mogućem mešanju Rusije na situaciju u Kataloniji.\n„Ne želim da komentarišem to pitanje. Razgovarali smo uopšteno o strateškim komunikacijama, kao i o različitim pravcima našeg budućeg rada, ali to pitanje neću komentarisati“, rekla je Mogerinijeva novinarima.\nŠpanski mediji objavili su da su ruski mediji, između ostalog Sputnjik i RT, neobjektivno izveštavali o događajima u Kataloniji koristeći društvene mreže kako bi se širio negativni imidž Španije.\ndokazi, mešanje, Alfonso Dastis, Španija


Raspisan prvi poziv za sredstva iz IPARD fondova - INFO Kraljevo\nJavni poziv za kupovinu novih traktora je raspisan danas, 4. januara 2018. godine. Rok za podnošenje zahteva biće od 4. januara do 26. februara 2018. godine. Ovo je prvi poziv za sredstva iz IPARD fondova.\nVisina podsticaja iznosiće od 60 do 80 odsto, u zavisnosti da li je podnosilac mladi poljoprivrednik, da li se poljoprivredno gazdinstvo nalazi u planinskom području i da li se investicija odnosi na upravljanje otpadom i otpadnim vodama. Obuhvaćeni su sektori mleka, mesa, voća i povrća i ostali usevi (određene vrste žitarica i industrijskog bilja).\nDetaljan tekst Javnog poziva, pravilnik i prateći prilozi, dostupni su na stranici Ministarstva poljoprivrede, šumarstva i vodoprivrede kao i na stranici Uprave za agrarna plaćanja.


Brnabić: Nadležni će se pozabaviti slučajem Predraga Malog, ali KRIK je tabloid\nPremijerka Ana Brnabić izjavila je da će se nadležni baviti navodima KRIK-a o sumnji na korupciju u slučaju brata ministra finansija Siniše Malog, ali je i ocenila da se novinari te redakcije "ne pridržavaju" većine profesionalnih standarda i da za njih "ne postoji crvena linija" koju neće preći kako bi optužili članove Vlade Srbije za korupciju.\nOdgovarajući na pitanje novinarke KRIK-a šta će preduzeti povodom navoda da Predrag Mali godinama vozi auto privatne kompanije koja, kako je navela, dobija najvrednije poslove u Srbiji, premijerka je rekla da će se nadležni pozabaviti tim slučajem, odnosno da ne želi da uzima navode KRIK-a kao proverene činjenice.\n„Nisam videla koje su optužbe u pitanju, videla sam samo gomilu tendencioznih informacija da se neko optuži. Molim nadležne u Agenciji i Savetu za borbu protiv korupcije da se time pozabave i daju preporuke. Neću reagovati na članke na portalima, baviću se onim što mi kažu institucije koje iskreno pokušavamo da ojačamo na putu evropskih integracija“, rekla je Ana Brnabić.\nOna je zamolila novinare KRIK-a da „koliko je to moguće“ probaju da poštuju profesionalne standarde i da ljude koji ne obavljaju javne funkcije već su porodično vezani za funkcionere, „ne provlače kroz medije“ jer to kako je ocenila, nije u skladu sa evropskim principima i pravilima.\n„To nije Srbija koja je evropsko društvo. Vi se ne pridržavate većine standarda, znam i na svom ličnom primeru da ste na nivou tabloida jer ste i mog brata, koji ima transparentan posao, optuživali za korupciju. Ne postoji crvena linija koju nećete preći da optužite Vladu Srbije i to je demokratski ali ću se boriti protiv toga. Mislim da i braća Siniše Malog i Aleksandra Vučića, kao i moj brat, imaju pravo da žive i rade u ovoj zemlji bez toga da šta god da urade, vi kažete da sumnjate na korupciju“, kazala je premijerka.\nUpitana zašto je u parlamentu rekla da je televizija N1 u kablovskoj ponudi Telekoma Srbija, iako to nije tačno, premijerka je kazala da je mislila na operatera Supernova, koja je u vlasništvu Telekoma a koja ima u ponudi televiziju N1.\nVulin: Dojčinović je narkoman, mrzi Srbiju\nBrnabić: Uskoro odgovori Grupi za slobodu medija\nMaja Pavlović premijerki: Nisam tražila otpis dugova Kanala 9, sastanak ništa ne rešava\nAna Brnabić Korupcija KRIK Predrag Mali\n← Nemam pojma, al’ ću da objavim\nVlast pojačava pritiske na N1, i Skupština kao platforma za obračun s medijima →


“Vučić traži dokaz ljubavi” – Gerila\nGerila > Politika > “Vučić traži dokaz ljubavi”\n“Vučić traži dokaz ljubavi”\nobjavljeno na Apr. 04, 2019 u 9:06 am\nNaprednjaci najavljuju „provetravanje“ stranke i smene loših funkcionera. Sagovornici DW u tome vide melodramu koja se završava izborom još poslušnijih i pouzdanijih te ostankom Aleksandra Vučića na čelu stranke.\nStranački izbori unutar vladajuće Srpske napredne stranke (SNS) trebalo bi da počnu u septembru, ali pripreme su očito već započele. Kako je najavio šef stranke Aleksandar Vučić, „ko je radio u interesu građana – dobiće podršku, a ko nije – izgubiće je“. Plan je da se izbori najpre sprovedu u okružnim, opštinskim i gradskim odborima SNS. Nakon toga sledi delegiranje predstavnika na izbornoj skupštini, na kojoj će biti birani predsednik, potpredsednici, kao i novi saziv Glavnog i Izvršnog odbora.\nProces najavljen kao „provetravanje“ ili „podmlađivanje“ stranke neki beogradski mediji najavljuju kao gubitak pozicija za pojedine funkcionere. Tako je zakulisno započeta i borba za pozicioniranje stranačkih kadrova.\nNova veštačka kriza\nNajava kadrovskog provetravanja unutar SNS nije novost i njoj se mogu dodati brojne najave rekonstrukcije vlade. Rekonstrukcije su se uglavnom završavale u medijskim spekulacijama, jer su građani umesto rekonstruisane vlade dobijali vanredne izbore.\nNa taj momenat skreće pažnju i Vesna Mališić, zamenica glavnog urednika nedeljnika NIN, koja kaže da „predsednik SNS ne može da funkcioniše bez dinamike veštački stvorenih kriza. Na taj način homogenizuje biračko telo, homogenizuje stranku, uteruje strah i disciplinu u stranku, i stvara utisak u javnosti da je zaista spreman da menja one koji mu nisu po volji ili su napravili neki prekršaj.“\nMislim da je sve ovo više marketing nego iskrena želja da se nešto promeni, nastavlja Vesna Mališić razgovor za DW. „Do sada smo imali puno najava rekonstrukcija, pročišćavanja, menjanja, smena, provetravanja, a suština zapravo nije u tome. Suština je da se osnovni kurs te vlasti – a to je samovlašće ili jednovlašće – održava, a sve ovo drugo je samo dekor.“\nGradonačelnici bez kontrole\nPremda se nagađa koji bi od potpredsednika stranke mogao da izgubi fotelju, za sada je izgleda akcenat na lokalnim političarima. Pojedini lokalni moćnici su, zaklonjeni autoritetom stranke i samog Aleksandra Vučića, očito imali najviše afera i kao takvi su postali ključna glavobolja Naprednjaka. Nedavno je zbog seksualnog uznemiravanja smenjen predsednik opštine Brus Milutin Jeličić Jutka, a predsednik opštine Grocka Dragoljub Simonović optužen je kao nalogodavac paljenja kuće novinara Milana Jovanovića.\n„Pojedini gradonačelnici su se otrgli kontroli verujući, pretpostavljam, da imaju potpunu podršku šefa stranke“, kaže za DW književnik Filip David. „Skandali koji se tamo dešavaju uveliko kompromituju rukovodstvo SNS i oni očigledno moraju nešto da urade i da ih zamene nekim drugim kadrovima.“\n„Kako naći druge bolje kadrove? To je problem koji smo imali i kod Miloševića. U ovakvoj vrsti autoritarne vlasti ne biraju se najbolji kadrovi nego najpouzdaniji. Nema tog rezervoara u kojem bi se našli neki bolji kadrovi. To je zapravo jedan od najvećih problema srpske politike“, dodaje David.\nKoliko će duboko ići provetravanje Naprednjaka, kao i uvek, zna samo Aleksandar Vučić. Ako je suditi po dosadašnjim iskustvima, Vučić se veoma teško odriče kadrova iz najbližeg okruženja. Upečatljiv primer je Bratislav Gašić. Nakon što je zbog seksističkog komentara o jednoj novinarki smenjen sa mesta ministra odbrane, Gašić je nakon godinu i po dana postavljen za šefa Bezbednosno-informativne agencije (BIA).\nNa taj slučaj se osvrće i Vesna Mališić, koja primećuje da „Vučić očito čuva svoje glavne kadrove. Zato mislim da će se to pročišćavanje stranke dešavati na mnogo nižim nivoima ili će biti simbolično. Ako ga uopšte i bude“, kaže urednica NIN-a.\nBilo je i drugih slučajeva „čuvanja“ kadrova: od sadašnjeg ministra finansija Siniše Malog koji sa mesta gradonačelnika Beograda vuče čitav niz afera – čak je i Vučić rekao da su za noćno rušenje u Savamali odgovorne gradske vlasti – do garniture Srpske liste sa Kosova u kojoj su i ljudi koji su u Prištini osumnjičeni za ubistvo Olivera Ivanovića.\nŽele ga stranka i narod\nNo da li najave pretumbacija u SNS imaju veze sa buntom koji se već mesecima demonstrira na ulicama Srbije? „SNS je ovim verovatno želela da se pokaže kao odgovorna stranka“, kaže Mališić za DW. „Ali, kod njih je puno obećanja i priče, a strašno malo konkretnih gestova koji pokazuju da im je zaista stalo do odgovorne vlasti. Kad bi zaista hteli da pročišćavaju – pa ne znam ko bi ostao u SNS.“, pita se Vesna Mališić.\nAleksandar Vučić je ranije najavljivao da se neće ponovo kandidovati za mesto predsednika stranke, ali najnovije vesti govore da stranka od njega praktično zahteva da to ipak učini. Kako objašnjavaju pojedini funkcioneri Naprednjaka „Vučić je dobitna kombinacija ne samo za SNS nego i za Srbiju“. Najverovatnije će se ponoviti dobro poznata situacija u srpskoj politici da neki političar želi da napusti mesto šefa stranke, ali mu tobože ne daju članovi stranke i narod.\n„Mislim da je Vučiću potreban dokaz ljubavi unutar stranke“, kaže Vesna Mališić. „Sa jedne strane se oseća nevoljenim od onih na ulici i u opoziciji, a nije bogami siguran ni koliko ga vole ovi njegovi u stranci. I ovo je sada prilika da mu oni iskažu ljubav.“\nŽivković: Sesti 13. aprila ispred Predsedništva i Skupštine i ostati do 9. maja\n(VIDEO) NAPETO ISPRED GRADSKE SKUPŠTINE – Opozicija i narod blokirali ulaz, kukavica Vesić poturio žene


Još nema mera za ublažavanje suše\nAktuelno / Štampa / Još nema mera za ublažavanje suše\nObjavljeno 04.09.2012. na Dnevnik\nDatum: 04.09.2012.Izvor: Dnevnik\nDve vladine uredbe koje se odnose na regresiranje dizel goriva za jesenju setvu i subvencije nisu dodatne mere za ublažavanje posledica suše, ocenjeno je na vanrednoj sednici Upravnog odbora Asocijacije poljoprivrednika. „Ako će 160 miliona evra biti izdvojeno zbog suše, pitamo se gde su sredstava ovogodišnjeg agrarnog budžeta namenjena planiranom subvencionisanju poljoprivredne proizvodnje za 2012“, navedeno je u saopštenju te asocijacije.\nU tom udruženju ističu da je uredbom o subvencionisanju dizel goriva „predviđeno da poljoprivrednici nakon 15. septembra kupuju gorivo po tržišnim cenama, a da će subvenciju dobiti nakon podnosenja zahteva krajem godine“. „To znači da poljoprivrednici u ovom momentu treba da ulože značajna sredstva, koja većina poljoprivrednika nema. Uz to, banke ne odobravaju subvencionisane kredite više od mesec dana, ali se preuzeti krediti moraju redovno vraćati, bez obzira na sušu“, tvrde u Asocijaciji.\nU saopštenju je zaključeno da je „potpuno jasno da se najavljenim merama za ublažavanje posledica od suše neće obezbediti sredstva za primenu uobičajenih agrotehničkih mera za predstojeću jesenju setvu“. Vlada Srbije je prošle sedmice usvojila dve uredbe za pomoć poljoprivrednim proizvođačima, koje se odnose na regresiranje dizel goriva i subvencije. Ministar poljoprivrede Goran Knežević kazao je novinarima posle sednice Vlade da će poljoprivrednicima već za desetak dana biti omogućeno da po povlašćenim uslovima nabave dizel gorivo za predstojeću jesenju setvu. Kako je precizirao, reč je o ukupno 70 miliona litara dizel goriva koje će zemljoradnici moći da nabave po ceni koja će biti manja za 76 dinara od maloprodajne cene.\nDruga uredba odnosi se na subvencionisanje ratarske i proizvodnje krompira za 2012. godinu, i to sa 6.420 dinara po hektaru, naveo je Knežević, precizirajući da se radi o značajnoj sumi od ukupno 10,5 milijardi dinara. On je objasnio da je reč o realizaciji usmenog obećanja koje je prethodni ministar proletos dao poljoprivrednicima, a koje je aktuelna vlada stavila u zakonske okvire. Knežević je rekao da vlada merama neće uspeti da nadoknadi kompletnu štetu poljoprivredi zbog suše, ali će ratarima omogućiti da saniraju posledice i zasnuju novu proizvodnju.\nOn je podvukao da je reč o jednoj od najvećih intervencija u poljoprivredi u poslednjih 20 do 25 godina, a paket mera za ublažavanje posledica suše, koje je Vlada Srbije usvojila prošle sedmice, „težak“ je 160 miliona evra.\nPaket mera je podeljen u tri segmenta – oslobađanje ili reprogram dugova poljoprivrednih proizvođača i gazdinstava, intervencije na tržištu i subvencije ili direktna finansijska davanja poljoprivrednim gazdinstvima. Nakon rebalansa budžeta imaćemo mogućnost da donesemo još pet uredbi, koje imaju dejstvo za treći i četvrti kvartal, rekao je Knežević, ističući da će sva sredstva predviđena merama biti isplaćena u 2012.\nMinistar finansija i privrede Mlađan Dinkić kazao je da je prihvaćen predlog Ministarstva poljoprivrede da agrarni budžet bude povećan za 10 milijardi dinara u rebalansu za ovu godinu, kako bi bilo omogućeno kompletno finasiranje svih mera za otklanjanje posledica od suše, kao i isplata redovnih subvencija. Ministri su tom prilikom poručili da više neće biti prenošenja finansijskih obaveza prema poljoprivrednicima u narednu godinu kao što je to do sada bio slučaj, već će one biti izmirene u tekućoj godini.


SAOPŠTENJE: Ministar Hrapović sa saradnicima razgovarao sa predstavnicima sindikata zdravsta\nDatum objave: 05.10.2017 14:18 | Autor: PR služba\nMinistar zdravlja dr Kenan Hrapović, sa saradnicima, sastao se u srijedu, 04.10.2017. godine, sa predstavnicima Sindikata zdravstva i socijalne zaštite Crne Gore. Na sastanku se otvoreno i konstruktivno razgovaralo o prioritetima zajedničkog djelovanja, kako bi se zdravstveni sistem unaprijedio, a položaj zaposlenih podigao na viši nivo.\nPredsjednica Sindikata zdravstva i socijalne zaštite dr Ljiljana Krivokapić je kazala da je ova sindikalna organizacija zadovoljna saradnjom sa Ministarstvom zdravlja i da se zajedničkim naporima bore za unaprjeđenje zdravstvenog sistema i poboljšanje standarada zdravstvenih radnika. Ona je naglasila da je, stoga, neophodno da se stvore uslovi za povećanje zarada zdravstvenim radnicima, u skladu sa mogućnostima.\nMinistar Hrapović je kazao da ima puno razumijevanje za zahtjeve Sindikata kada je u pitanju materijalni položaj zdravstvenih radnika. On je naglasio da se sa Ministarstvom finansija intenzivno razgovara o iznalaženju modela za poboljšanje životnog standara i statusa zaposlenih u zdravstvu, ali u skladu sa socio-ekonomskom situacijom na niovu države. Na sastanku je dogovoreno da se zajedničkim djelovanjem Ministarstva zdravlja, Fonda za zdravstveno osiguranje i reprezentativnih sindikalnih organizacija napravi strategija za povećanje zarada zaposlenih u zdravstvu.\nPrema riječima ministra Hrapovića, Ministarstvo zdravlja je istrajno u tome da se sistem postavi na zdrave osnove i obezbijedi njegova održivost, jer je država svjesna značaja zdravstvenog sistema. On je naveo da su u tom cilju pokrenuti značajni projekti, kao što je, između ostalog, projekat elektronskog zakazivanja pregleda, koji ima za cilj stavljanje u puni pogon svih kapaciteta na primarnom i sekundarnom i tercijarnom nivou. Takođe, kako je rekao, Ministarstvo zdravlja je u saradnji sa svim zdravstvenim ustanovama definisalo prioritete u nabavci medicinske opreme za šta je Vlada obezbijedila skoro 12 miliona. Jedna od aktivnosti koja se već sprovodi u cilju jačanja kapaciteta je i kontinuirana medicinska edukacija na svim nivoima zdravstvene zaštite. Ministarstvo zdravlja je donijelo i Plan specijalizacija u svim zdravstvenim ustanovama za narednih pet godina, a intenzivno radi i na usklađivanju sistematizacija zdrastvenih ustanova sa potrebama sistema.


Završen projekat “Otpad nije smeće” – Krila\nKrajem januara je završen projekat “Otpad nije smeće”, u okvoru programa EU “Exchange 4” koji su zajednički realizovali grad Užice i opština Čajetina. Ovim povodom je u sali biblioteke Ljubiša R Đenić u Čajetini održana završna konferencija na kojoj su predstavljeni rezultati ovog projekta.\nZa realizaciju projekta “Otpad nije smeće” učesnici su dobili 134.698 eura bespovratnih sredstva od Evropske unije u okviru programa “Exchange 4”.\nRealizacija projekta “Otpad nije smeće” je imala za cilj efikasnije korišćenje Regionalnog centra za upravljanje otpadom “Duboko” kroz povećanje kvantiteta i kvaliteta primarne selekcije otpada. Smanjenje količine neiskorišćenog otpada umanjiće opterećenje deponije “Duboko”, poboljšati funkcionisanje i produžeti njen životni vek.\nJKP Bioktoš je od odobrenih sredstava (37.000 eura) nabavilo opremu za obradu zelenog otpada, usisivač i drobilicu za granje, traktor sa prikolicom i kotao za bio-masu.\nOpština Čajetina je prepoznala značaj ovog projekta i obezbedila je sredstva za nabavku kamiona za odvoz suvog otpada, dok su od donatora obezbeđena sredstva za nabavku 115 kontejnera za suvi otpad.\nU okviru projekta je organizovana obuka za volontere koji su građanima podelili plastične kese i propagandni materijal. Prilikom obilaska domaćinstava volonteri su građane upoznali sa postupkom primarne selekcije otpada, a pristupilo se i izradi Lokalnog plana za upravljanje otpadom.\nPomoćnica predsednika opštine Čajetina, Bojana Božanić, rekla je da je ovaj projekat bitan kako za užički region, tako i za opštinu Čajetina čiji je prioritet dalji razvoj turizma. Gospođica, Božanić je istakla da će opština Čajetina nastojati da unapredi primarnu selekciju otpada, nabavkom potrebnih kontejnera za sve mesne zajednice, kao i nastavkom edukacije stanovništva.\nDirektor RRA Zlatibor, Slavko Lukić je istakao značaj projekta kako za Grad Užice tako i za opštinu Čajetina i da će RRA Zlatibor i u budućnosti biti snažan partner lokalnim samoupravama zlatiborskog okruga u realizaciji zajedničkih projekata.\nPartneri na ovom projektu imaju u planu da nastave da rade na zaštiti životne sredine, kroz nadogradnju ovog, ali i apliciranje na drugim projektima.\nBy : Administrator Tags: cajetina exchange 4 otpad nije smece Primarna selekcija otpada uzice


Partizan - Otpao Vulićević, meta Adamović - Sportske.net\nPartizan - Otpao Vulićević, meta Adamović\nNakon odluke Miroslava Vulićevića da ne želi da se preseli u Partizan, šef stručnog štaba crno-belih bacio je oko na desnog spoljnjeg Hajduka iz Kule.\nIako je Vuk Rašović izrazio želju da u Humsku bude doveden kapiten Vojvodine Miroslav Vulićević, ispostavilo se da iskusni desni bek nema nameru da pojačava srpske klubove i da je jedina opcija za njega odlazak u inostranstvo.\nSa tim se pomirio i Rašović koji je fokus preusmerio nešto severnije od Novog Sad, tačnije u Kulu. U ekipi Hajduka trener Partizana pronašao je novu metu a u pitanju je Nenad Adamović.\n"Hoćemo da osnažimo poziciju desnog beka. Aksentijević će nam sigurno biti od pomoći, imamo tu i Živkovića i Pauljevića... Adamović je naše dete i naša želja. Sarađivali smo 2006. godine u Teleoptiku. Znamo da ima ponudu, videćemo" kazao je za "Sportski žurnal" Rašović.\nNenad Adamović imao je prilike da igra za Teleoptik a ukoliko Hajduk prihvati eventualnu ponudu Partizana dobio bi priliku da se nametne u prvom timu.\nIpak, Adamovića u ovom trenutku želi i Dinamo iz Minska koji će biti konkurencija Partizanu.


Kikindski SNS jednoglasno za Vučića – TV Kikinda\nKikindski SNS jednoglasno za Vučića\nNa sednici Gradskog odbora Srpske napredne stranke u Kikindi održanoj u četvrtak članovi su jednoglasno prihvatili predlog i doneli odluku da podrže kandidaturu Aleksandra Vučića za predsednika Srbije.\n-Mi zahtevamo i interes je ove zemlje i Kikinde da Aleksandar Vučić bude kandidat Srpske napredne stranke za predsednika Republike – naglasio je Pavle Markov, predsednik Gradskog odbora Srpske napredne stranke i gradonačelnik Kikinde.\nPotpredsednik Glavnog odbora Srpske napredne stranke, Milenko Jovanov, istakao je da je veoma važno da u složenim okolnostima u zemlji i regionu, Srbija očuva svoju stabilnost i samostalnost, kao i da nastavi svoj oporavak i razvoj, te da Aleksandar Vučić zaslužuje bezrezervnu podršku.\nGlavni odbor SNS-a jednoglasno je podržao Aleksandra Vučića za kandidata na izborima za predsednika Srbije koji je sinoć i prihvatio kandidaturu. U obraćanju članovima Glavnog odbora Vučić je poručio da je ponosan na članove SNS-a i da je zahvalan na podršci. Predsednik SNS-a istakao je da je prihvatio kandidaturu zato što čvrsto veruje da su ovoj zemlji potrebni rad, stabilnost, investicije, nove bolnice.\nKandidaturu Aleksandra Vučića za predsednika Srbije podržali su: SPS, JS, PUPS, SDPS, SPO, SVM, PS.\n18 februara, 2017 Aleksandra Djuran\n← “Čipka i čokolada” u kikindskom Narodnom pozorištu Drvokradice posekle 28 stabala šljiva i trešanja →


Teslić i Doboj: Oprema za poljoprivrednike\nFederalni ministar raseljenih osoba i izbjeglica Adil Osmanović boravio je danas u općinama Teslić i Doboj u okviru realizacije potpisanog Protokola o saradnji između Federalnog ministarstva raseljenih osoba i izbjeglica i OIC-a - Fonda za povratak izbjeglica BiH na realizaciji zajedničkog projekta „Podrška i pomoć ekonomskom jačanju povratnika“.\nUkupna vrijednost ovog projekta je 1.000.000 konvertibilnig marak, od čega je Fond za povratak osigurao 400.000 KM, Federalno ministarstvo 300.000 KM, dok s 300.000 KM učestvuju krajni korisnici.\nTokom posjete Mjesnoj zajednici Gornja Grapska u općini Doboj, ministar Osmanović i direktor OIC-a - Fonda za povratak izbjeglica BiH En-Nur Swar Eddahab uručili su certifikate za dodijeljenu opremu.\nUkupna vrijednost danas dodijeljenih donacija je oko 185.000 KM, a sastoje se, uglavnom, od poljoprivredne mehanizacije, plastenika i stajskih objekata.\nU okviru ovog projekta odabrano je 27 općina za koje će biti osigurana sredstva i to 17 općina iz Republike Srpske i deset na prostoru Federacije BiH.\nU Općini Teslić planirano je i potpisivanje tripartitnih ugovora za rekonstrukciju i izgradnju individualnih stambenih jedinica iz Projekta rekonstrukcije stambenog fonda OPEC - Fond za međunarodni razvoj OFID za deset korisnika pomoći.


Vučić: Predlažem jednu tačku, izborne aktivnosti...\nFebruar 24, 2020 17:35\nPredlažem dnevni red s jednom tačkom, izborne aktivnosti, rekao je danas predsednik SNS i Srbije, Aleksandar Vučić, otvarajući sednicu Glavnog odbora Srpske napredne stranke, u susret parlamentarim izborima, koje će, kako je najavio, raspisati, najverovatnije, u prvoj sedmici marta, a trebalo bi da budu održani 26. aprila.\nAnaliza izbornih aktivnosti, usvajanje izborni lista i i plan rada stranke u narednom periodu teme su o kojima će biti reči, najavio je Vučić pozdravljen aplauzima i ovacijama.\nLider Srpske napredne stranke i predsednik Srbije Aleksandar Vučić saopštio je danas da je prosečna plata u decembru prošle godine iznosila 510 evra.\nVučić je, u obraćanju članovima Glavnog odbora SNS, rekao da će sutra biti objavljena zvanični podaci, izračunati po evropskim standardima, koji će to pokazati:\n„Znam da to nije dovoljno i koliko ljudi danas teško živi. Znam da i danas imamo ljude koji žive na minimalcu, mada smo i minimalac povećali sa 15.700 na 30.022 dinara“, kazao je on.\n„Od ruba propasti, bankrotstva, doveli smo zemlju na korak od „investment grejda“ u Standard i puru. Samo pokažite zemlju u kojoj je za tako kratko vreme minimalac podignut za 100 odsto, a prosečna plata za pet godina porasla sa 340 na 510 evra“, kazao je on.\n„Mnogi će reći vidimo puteve i pruge, ali nisu gotovi, vidimo više penzije i plate, ali nije dovoljno. Hoćemo da bude mnogo bolje i više. Tražiće još veću posvećenost i snažniju energiju“, kazao je on.\nVučić je rekao da je posao koji im predstoji zbog toga još teži, jer će građani prema vlasti biti kritičniji. Ukazao je da je vlada izašla sa planom i programom „Srbija 2025“ i dodao:\n„O kakvoj budućnosti da govorimo ako u 80 odsto mesta nemamo kanalizaciju. Neki nas kritikuju što u planu piše samo 900 miliona za kanalizaciju. Međutim, nećemo sve plaćati kešom, iz budžeta, već možemo uzeti kredite, jer nemamo problem sa javnim dugom, koji smo spustili sa 79 odsto na 49,8 procenata“, kazao je on.\n"Može švajcarski model, ali plus plus, da penzioneri dobiju značajno veće povećanje, i da to može da podnese nas budžet", istakao je Vučić.\n"Naša politika mora da bude da ljudima kažemo, imali ste poverenja. Znanjem i disciplinom izlazimo iz krize, više nismo u krizi, ali sada radimo na povećanju plata i penzija", popručio je.\n"'Nemojte da radite nedeljom, subotom, petkom...' Naš je predlog da radite više, to važi i za mlade i vredne ljude. Nemojte da se lažemo, ne može se bez rada", istakao je Vučić.\n"Ja nisam umoran", kaže on.\nCilj je da pobedimo ubedljivije nego što očekuju\nSvaki rezultat ispod 48,2 odsto glasova za nas je loš, naš cilj je da pobedimo ubedljivije nego što očekuju, glavna je poruka koju je lider SNS Aleksandar Vučić preneo danas partijskim članovima.\n"Mene zanima koliko ćete glasova da donesete stranci. Ne interesuje me ta priča 'pobedili smo bojkotaše'. Pa, oni ne mogu da skupe 300-400 ljudi, a nema mesta u Srbiji gde ne mogu da skupim toliko naroda. Zato, nemojte to ni da pokušavate da mi govorite. Naš cilj mora da bude da imamo više glasova, iako ćemo imati manje mandata. Svaki rezultat ispod onog koga smo imali 2016. godine, u procentima, za nas je loš", rekao je Vučić.\nVučić je ocenio i da bi za SNS bilo bolje kada bi deo opozicije koji je proglasio bojkot učestvovao na izborima, jer bi, kako je naveo, "naši ljudi bili silno motivisa


Gvaido dao ultimatum vojsci: Imate osam dana - Sputnjik Srbija\n09:55 16.02.2019 (osveženo 10:10 16.02.2019) Preuzmite kraći link\n„Približava se 23. februar, gospodo iz Oružanih snaga. Vrlo važan datum za venecuelansko društvo, ne samo jer imamo mogućnost da zaustavimo vanrednu situaciju, koja danas ubija i direktno i indirektno, već i da se otvore vrata za promene u Venecueli. Imamo mogućnost, imate osam dana da stanete na stranu Ustava“, izjavio je Gvaido na forumu „Nacionalna naftna industrija: Strategija i perspektive“.\nPrema njegovim rečima, Venecuela ima 2.000 generala, što je „više nego što imaju sve države NATO-a zajedno“. On navodi da je baš u vojsci najveća korupcija.\nU Venecueli su 21. januara počeli masovni protesti protiv aktuelnog predsednika Venecuele Nikolasa Madura. Predsednik Parlamenta Venecuele Huan Gvaido se 23. januara proglasio za privremenog šefa države. Sjedinjene Američke Države i niz drugih zemalja su priznale Gvaida i zahtevaju od predsednika Venecuele Nikolasa Madura, kog ne smatraju legitimnim šefom države, da ne dozvoli nasilne akcije protiv opozicije. Maduro je Gvaida nazvao „marionetom Sjedinjenih Američkih Država". Rusija, Kina i niz drugih država podržale su Madura kao legitimnog predsednika Venecuele.


Potpisan ugovor o izgradnji mosta na koridoru 5c - Bizlife.rs\nPotpisan ugovor o izgradnji mosta na koridoru 5c\n14:41 Sarajevo, 09/02/2012\nMinistar komunikacija i transporta BiH Rudo Vidović, predsednik uprave Hrvatskih autocesta Stjepkom Bobanom i predstavnik austrijske kompanije „Strabag“ potpisali su ugovor o gradnji međudržavnog mosta između Hrvatske i BiH na Savi kod Svilaja, koji je sastavni deo autoputa na panevropskom koridoru 5c.\nVrednost ugovorenih radova je nešto manja od 21 milion evra, a ceo projekat će podjednako finansiratiu Hrvatska i BiH.\nBudući most trebalo bi biti dugačak 640, a širok 29 metara i betonsko-čelične konstrukcije. Čelični deo konstrukcije biće težak pet hiljada tona. Predviđeno je da gradnja traje 24 meseca od trenutka kada počnu radovi.\nOvom ugovoru prethodilo je potpisivanje i ratifikovanje sporazuma između Veća ministara BiH i Vlade Republike Hrvatske o izgradnji međudržavnog mosta preko reke Save kod Svilaja i priključnih graničnih donica kojim je definisan način izdavanja saglasnosti i građevinske dozvole za međudržavni granični most, kao i zajedničke investicije BiH i Hrvatske.


Rešen problem kanalizacije u stambenim blokovima iza "METROA" - Moje naselje\n14:45časova 02 DEC\nRešen problem kanalizacije u stambenim blokovima iza „METROA“\nProblem kolektorskog kanalizacionog prečistača u Krnjači, u stambenim blokovima 6, 8, 9 i 10 iza „Metroa“ na Zrenjaninskom putu biće rešen, saopštili su danas stanovnicima ovog naselja predsednik Gradske opštine Palilula Aleksandar Jovičić i gradski menadžer Goran Vesić.\nOd danas JKP Beogradski vodovod i kanalizacija preuzimaju održavanje kanalizacionog i vodovodnog sistema u njihovom naselju za koje je do sada bilo zaduženo preduzeće „Novi rasadnici“ koje odlazi u stečaj.\nGradski menadžer Goran Vesić je rekao: „Rešavanjem ovog problema bavimo se već šest meseci i sada se desilo da smo bukvalno pri kraju. JKP Beogradski vodovod i kanalizacija preuzima održavanje ovog kanalizacionog i vodovodnog sistema“, istakao je Vesić.\nOn je objasnio na koji način će to biti realizovano: „U međuvremenu završava se legalizacija te vodovodne mreže koja, nažalost, iako je urađena nije legalizovana nikad. Mreža će preći u nadležnost Grada čime će se steći uslovi da je mi sledeće godine potpuno normalno održavamo i da izdvojimo 50 miliona dinara za rekonstrukciju crpne stanice koja ovde postoji, koja takođe nije u dobrom stanju. Mi smo ove godine imali taj novac ali nismo mogli da ga potrošimo jer crpna stanica nije pripadala Gradu. Sada ćemo taj problem rešiti, sledeće godine će te pare biti uložene, crpna stanica će biti rekonstruisana. Tako da je problem ovih ljudi rešen“, naglasio je Vesić.\nJovičić je zahvalio gradskom menadžeru i direktoru JKP Beogradski vodovod i kanalizacija što je rešen primarni problem ljudu u ovom naselju, a to održavanje vodovodne i kanalizacione mreže.\nŠto se tiče kanalizacije na levoj obali Dunava istakao je da je to ogroman višedecenijski problem i najavio mogućnosti njegovog rešavanja:\n„Očekujemo da će do prvog januara biti odobreno od Evropskog investicionog fonda 40 miliona evra da se započne projektovanje i izgradnja crpne stanice broj 2 i da kompletno ovaj deo leve obale dobije kanalaizaciju posle gotovo 30 godina. Ovo više nije poljoprivredno zemljište, ovo više nije, rekao bih selo ovo je postao grad koji nema kanalizaciju“, rekao je Jovičić.\nNaglasio je da taj problem mora hitno, munjevito da se rešava kako bi se zaustavili problemi i sanitarne i svake druge prirode.\n„S tim u vezi gradska uprava zaista daje svoj maksimum da pronađu sredstva da uradimo sve neophodne projekte i da početkom sledeće godine započnemo izgradnju crpne stanice broj 2 i da se primarna i sekundarna mreža projektuje paralelno sa tom izgradnjom, da bi u godinama koje dolaze ovi ljudi konačno dobili kanalizaciju. Još jedanput kažem svakog dana sam ovde na terenu ovo je najveći problem za grad Beograd i molim sve ljude da se uključe u rešavanje istog jer smatram da u 21. veku moramo rešavati elementarne uslove za život“, istakao je Jovičić.\nKategorije: Dešavanja, Lokalne Vesti / Nema odgovora / od I.P. 2 decembar, 2017


Čović na samitu u Sloveniji govorio o evropskoj perspektivi BiH\n"EU - Zapadni Balkan"\nČović je na Samitu održao govor o trenutnom stanju, te EU perspektivi BiH, naglašavajući ključnim izmjene Izbornog zakona BiH i ograničene ustavne izmjene\nZamjenik predsjedavajućeg Doma naroda Parlamentarne skupštine Bosne i Hercegovine Dragan Čović jučer je u Ljubljani sudjelovao na “Samitu Europske unije i zapadnog Balkana” u organizaciji Evropske pučke stranke (EPP). Summit, koji je okupio EPP lidere iz Europske unije i zapadnog Balkana, bavio se EU perspektivom država jugoistočne Europe, te odnosima EU i regije.\nOsvrnuo se na Mostarski sporazum koji je, kako je istaknuo, primjer kojega treba slijediti u izmjeni Izbornog zakona. Istaknuo je i kako se implementacija tog Sporazuma izbjegava, te upozorio na prakse preglasavanja i retorike zagovaranja brisanja temeljnih odrednica BiH. Čović je kazao kako bez usuglašenih izmjena izbornog zakonodavstva ne postoje uvjeti za održavanje Općih izbora sljedeće godine, ističući kako predstavnici hrvatskoga naroda u BiH žele očuvati euroatlantske perspektive i domovinu BiH.\nNa marginama Samita Dragan Čović je održao radne sastanke s brojnim EPP dužnosnicima, uključujući i predsjednika EPP Donalda Tuska, te Aleksandra Vučića i Boyka Borisova”, saopćeno je iz Sektora za odnose s javnošću PSBiH.


Arhiva fudbalske Superlige Srbije na Jutjub kanalu\nBEOGRAD - Zvanični Jutjub kanal Arhive fudbalske Superlige Srbije počeo je danas sa radom, a posetioci će svakodnevno moći da gledaju obilje zanimljivog video materijala, saopšteno je na sajtu takmičenja. Kako se navodi, od danas svi ljubitelji… »\nArhiva fudbalske Superlige Srbije od danas na Jutjub kanalu\nBEOGRAD: Zvanični Jutjub kanal Arhive fudbalske Superlige Srbije počeo je danas sa radom, a posetioci će svakodnevno moći da gledaju obilje zanimljivog video materijala, saopšteno je na sajtu takmičenja. Kako se navodi, od danas svi ljubitelji… »\nVeliki projekat Superlige Srbije! Arhiva elitnog ranga srpskog fudbala sada dostupna svima\nNa novom Jutjub kanalu Arhive možete pronaći najznačajnije momente sa utakmica elitnog ranga od njegovog formiranja 2006. godine. Upravo će na tom mestu svakodnevno biti prezentovane brojne zanimljivosti koje su godinama prikupljali - atraktivni… »\nZVANIČNI Jutjub kanal Arhive fudbalske Superlige Srbije počeo je danas sa radom, a posetioci će svakodnevno moći da gledaju obilje zanimljivog video materijala, saopšteno je na sajtu takmičenja. Kako se navodi, od danas svi ljubitelji srpskog… »\nJugmedia pre 22 dana\nRukometaši Dubočice sinoć su u Leskovcu uspeli da pobede Partizan koji je važio za favorita, rezultatom 29:27, i ovim trijumfom samo potvrdili plasiraliranje u plej-of, koji će se igrati 20. i 21. februara. Od samog starta, ovaj meč je bio… »\nOvako estradne ličnosti zarađuju bogatstvo, cifre su ogromne! (video)\nPored toga što najveći priliv novca imaju od koncerata i tezgi koje zakazuju, mnogi pevači sa domaće estradne scene godinama zarađuju ogromne novce preko Jutjub platforme. Naime, kako pevači imaju oficijalne naloge na ovom kanalu, milioni pregleda… »\nUveli strože zakone zbog demonstracija: Već kažnjeni Fejsbuk, Tviter i Jutjub\nU Rusiji je stupio na snagu zakon koji operaterima društvenih mreža nalaže da otkrivaju i blokiraju razne sadržaje, među kojima su i pozivi na demonstracije koje nisu dobile dozvolu vlasti, pa se smatraju protivzakonitim. Sadržaji na internetu koji… »\nSnašli se u doba korone! Pored toga što najveći priliv novca imaju od koncerata i tezgi koje zakazuju, mnogi pevači sa domaće estradne scene godinama zarađuju ogromne novce preko Jutjub platforme. Naime, kako pevači imaju oficijalne naloge na ovom… »\nZašto je deci bliži jutjub od televizije\nCrtani film pre TV Dnevnika, priča za laku noć, obrazovni program pre podne... Ovako će se mnogi stariji setiti vremena svog odrastanja uz televiziju, ali - sve u svoje vreme. Za razliku od roditelja, današnja deca, zahvaljujući tehnologiji, vreme… »\nPitanje i jasna odluka! Tokom dana se odigralo još jedno snimanje za popularno muzičko takmičenje "Zvezde Granda", a pre nego što se bacila na posao u stručnom žiriju Marija Šerifović je imala važno pitanje za svoje pratioce na društvenoj mreži… »


NACRT ZAKONA O ZAŠTITNIKU PRAVA DETETA: Nacrt zakona bi trebalo da bude upućen u skupštinsku proceduru u prvom kvartalu 2017. godine. Glavni zadatak dečjeg ombudsmana je promocija i zaštita najmlađih utvrđenih Konvencijom o pravima deteta i drugim međunarodnim dokumentima\nDonošenje zakona o dečijem ombudsmanu najavljivano je još 2008. godine, međutim, do sada ovaj zakon nije usvojen, da bi nedavno, aktuelni ministar za rad, zapošljavanje, boračka i socijalna pitanja pokrenuo inicijativu za donošenje Nacrta zakona o zaštitniku prava deteta. Inicijativa je pokrenuta, iako u okviru Kancelarije za zaštitu građana već deluje Zaštitnik dece.\nU Srbiji je za godinu dana zabeleženo više od 6.500 slučajeva nasilja nad decom - od fizičkog, preko zanemarivanja, do psihičkog, ekonomskog i seksualnog. Od toga, čak 98 odsto nasilja nad decom je u biološkoj porodici. Utvrđeno je da deca nasilje trpe od roditelja, braće i sestara, od onih koji su im najbliži. Kako je ministar rada rekao, za borbu protiv toga predložen je Nacrt zakona.\nMinistarstvo smatra da je, "zbog značaja i kompleksnosti ove oblasti, kao i zbog najboljeg interesa deteta, potrebno unapređenje ove oblasti i na tome se intenzivno radi i kroz definisanje izmena i dopuna propisa koji regulišu ovu oblast".\nMinistar je objasnio i da je uvođenje institucije dečijeg ombudsmana, između ostalog, i naša obaveza prema konvenciji UN, kao i da ona postoji u većini evropskih zemalja.\n- Time značajno dižemo položaj dece u zemlji, čuvamo njihova prava. Ne mogu da nađem argument da je to nešto loše - rekao je ministar.\nMeđutim, podsećanja radi, zaštitom dečijih prava državni organ – Kancelarija za zaštitu prava građana bavi se još od 2008. godine. Za to je zadužena zamenik Zaštitnika građana Gordana Stevanović. Ona se bavi pravima dece, od formiranja Kancelarije zaštitnika građana, dakle od 2008. godine. Od tada se kancelariji neposredno obraćaju i deca. Do sada je u Kancelariju stiglo više od 3.000 pritužbi i iz nje je upućeno oko 600 preporuka.\nPrema rečima Gordane Stevanović, ova institucija je članica svih međunarodnih mreža, među kojima su i Evropska mreža ombudsmana za decu i Ombudsman dece Jugoistočne Evrope.\n- Da bi se bilo članom tih međunarodnih tela moraju se ispuniti najviši standardi u oblasti ostvarivanja prava deteta, i to daje legitimitet rada ovoj instituciji - smatra zamenica Zaštitnika građana za prava deteta Gordana Stevanović.\nI dok usvajanje zakona i izbor posebnog zaštitnika dece u Ministarstvu rada pravdaju željom da se stvari podignu na viši nivo i rade bolje, kao i obavezama prema Komitetu za prava deteta UN, u Kancelariji zaštitnika građana kažu da država nema nikakvu obavezu, i da je Komitet zemljama koji nisu previše bogate preporučio da umesto formiranja novih, jačaju postojeće institucije.\nU Ministarstvu najavljuju da će Nacrt zakona u skupštinsku proceduru ući u prvom kvartalu 2017. godine.\nOsnovna nadležnost Zaštitnika prava deteta je da prati usklađenost zakona i drugih propisa u Republici Srbiji koji se odnose na zaštitu prava dece, s odredbama Ustava Republike Srbije ("Sl. glasnik RS", br. 98/2006), Konvencije UN o pravima deteta i drugih međunarodnih dokumenata koji se odnose na zaštitu prava i interesa dece. Zaštitnik prava deteta ovlašćen je da svim organima državne uprave, kao i svima koji obavljaju poslove u vezi sa decom, predlaže preduzimanje mera za sprečavanje štetnih postupanja koja ugrožavaju prava i interese dece, da upozori na nepravilnosti, kao i da zahteva i da dobije izveštaje o preduzetim merama.\nIzvor: Vebsajt Dnevnik, V. C., 06.12.2016.


O menadžmentu organizacione kulture ovog decembra na Culture Impact konferenciji u Beogradu – Startit\nO menadžmentu organizacione kulture ovog decembra na Culture Impact konferenciji u Beogradu\nKonferecija će biti održana 14. i 15. decembra.\nCulture Impact konferencija, događaj posvećen menadžmentu organizacione kulture, će biti održana 14. i 15. decembra u ICT Hub-u. Cilj konferencije je da pruži specifična znanja iz domena menadžmenta organizacione kulture, da omogući prepoznavanje zdravih organizacija i najboljih praksi, kao i da poveže ljude u regionu, u cilju njihovog profesionalnog napredovanja i uspostavljanja partnerstava.\nKonferencija će se sastojati od predavanja, radionica i panel diskusija sa aktuelnim temama iz domena organizacione kulture. Posetioci će imati priliku da nauče na koji način organizaciona kultura utiče na proizvodnju softvera, kako neki od poslodavaca u IT sektoru uspevaju da kreiranjem specifične kulture zadrže zaposlene, kako se prenose vrednosti organizacije pri njenom širenju na druge države, itd.\nTokom radionica polaznici će se između ostalog baviti ispravnim definisanjem najvažnijih vrednosti organizacije, design thinking-om u službi razvoja organizacije, dok će panelisti govoriti na temu: „Razmaženi zaposleni u IT-ju: mit, istina ili kultura”.\nCulture Impact konferenciju će biti održana u organizaciji Centra „Culture Impact” i ICT HUB-a.\nViše detalja o samom događaju i predavačima zainteresovani mogu naći na sajtu konferencije.\nCulture Impact konferencija će biti održana 14. i 15. decembra u beogradskom ICT Hub-u. Early-bird ulaznice svi zainteresovani mogu nabaviti do 1. decembra na sajtu događaja.


Japanci zainteresovani za energetski sektor u BiH | Banjaluka.net\nJapanci zainteresovani za energetski sektor u BiH\nPredstavnici japanske kompanije “Marubeni” sa sjedištem u Češkoj i Rumuniji, Kazuja Kodama i Taširo Kimura, posjetili su danas Agenciju za unapređenje stranih investicija u BiH (FIPA) gdje su razgovarali s direktorom Agencije Gordanom Milinićem.\n-Investitori će dobijene informacije i projekte analizirati, za sve dodatne informacije će se obratiti FIPA, te će informisati Agenciju o daljim koracima. Agencija će biti u stalnom kontaktu s investitorima- navodi se u saopštenju iz FIPA.\nKompanija “Marubena” osnovana je 1858. godine u Tokiju. Posjeduje 10 kancelarija u Japanu i 117 kancelarija u 64 zemlje svijeta, te broji 4.289 zaposlenih. Posluju u oblasti poljoprivrede, hemijske industrije, energetskom i metalnom sektoru, izgradnje energetskih postrojenja, transporta i mašinske industrije.


Održana promocija knjige pod nazivom “Hodočašće na Krf” Ljubomira Saramandića, kustos Srpske kuće na Krfu – Radio televizija Trstenik\nNa grčkom ostrvu Krf ispisane su, po mnogima, najtužnije i najveličanstvenije stranice srpske istorije. Uspomenu na stradanje srpskih ratnika u Prvom svetskom ratu čuva Srpska kuća na Krfu,i muzej u kome se čuva veliki broj arhivskih dokumenata, fotografija, beleški, pisama, ordenja, uniformi i slično. Ljubomir Saramandić kustos Srpske kuće pune dve decenije I autor knjige “ Hodočašće na Krf, uz projekciju odabranih fotografija i dokumenata, ovom prilikom trsteničane je podsetio na dešavanja tokom Prvog svetskog rata koja su srpsku vojsku i izbeglice doveli na ostrvo Krf, ali i izneo niz detalja iz svoje kustoske prakse .Ogradivši se od politike, kao i od suda po pitanju ispravnosti pojedinih odluka od strane aktera Prvog svetskog rata, Saramandić je u prvi plan stavio odnos Grčke i Srbije, odnosno građana Krfa i srpske vojske, ali i stvaranje temelja jedne nove države, budući da su tokom boravka naše vojske na Krfu, tamo i oformljene bitne institucije državnosti. Njegovo izlaganje jednim delom bilo je u usmereno i na etičke vrednosti i pouke koje su, sigurno, jedna od vrednijih tekovina ovog dela srpske istorije.\nTokom predavanja Saramandić je istakao i činjenicu da broj posetilaca Srpskoj kući, ostrvu Vido na kome se nalaze spomenička obeležja u znak sećanja na srpske žrtve, iz godine u godinu raste, dok broj đačkih eksurzija opada.\nO knjizi Ljubomira Saramandića govorili su I istoričarka Jelena Vukčević i profesor istorije Ivan Nesić , a učenici gimnazije “Vuk Karadžić” ovo veče obogatili su prigodnom poezijom I pesmama koje su nastale kao večito podsećanje na ovaj značajan period naše istorije .


NBS ponovo dala saglasnost AIK banci za preuzimanje Gorenjske banke - Bizlife.rs\n07:19 Beograd, 09.05.2018.\nNarodna banka je ponovo dala saglasnost AIK banci za preuzimanje slovenačke Gorenjske banke, nakon što je u januaru ove godine tu saglasnost povukla zbog utvrđenih nepravilnosti u poslovanju, piše Danas.\n„Ova saglasnost je data s obzirom da je NBS u kontrolnom postupku provere izvršenja prethodno izrečenih naloga i mera upućenih banci u decembru 2017. godine, utvrdila da su otklonjeni razlozi zbog kojih je prethodno ukinuta saglasnost za sticanje akcija Gorenjske banke, iz juna 2016. godine“, navodi se u objašnjenju NBS.\nKako piše list, još u februaru holding kompanija Sava, trenutno najveći akcionar Gorenjske sa 37,65 odsto akcija, čiji otkup je AIK banka dogovorila, saopštila je da će dati rok banci Miodraga Kostića da pribavi neophodne saglasnosti do 30. aprila. NBS je saglasnost dala 27. aprila. Ipak, AIK banci je potrebna i dozvola Centralne banke Slovenije, a na sajtu ove institucije stoji odobrenje iz 21. februara 2018. za preuzimanje do trećine akcija Gorenjske banke. Inače, sada Kostićeva banka poseduje 22,6 odsto akcija.\nbankarstvo narodna banka srbije AIK banka gorenjska banka


RTS :: Trivan: Istraga posledica bombardovanja zbog zdravlja građana i budućnosti\nPolitika Trivan: Istraga posledica bombardovanja zbog zdravlja građana i budućnosti\nsubota, 19. maj 2018, 08:13 -> 08:53\nMinistar zaštite životne sredine Goran Trivan rekao je za RTS da je pre nekoliko meseci pri njegovom ministarstvu formirano Koordinaciono telo sastavljeno od eksperata koje bi trebalo da istraži posledice NATO bombardovanja po životnu sredinu.\nGoran Trivan je, gostujući u Denvniku RTS-a rekao da će to telo angažovati sve ono što je kapacitet Srbije kada je u pitanju istraga posledica bombardovanja, i ističe da će se baviti ekspertskim pitanjima, a da komisija koju je formirala Skupština Srbije ima druge aspekte.\nMinistar veruje da će se ta dva tela dopunjavati i da će Skupština imati priliku da vuče neke poteze koje ekspertsko telo neće, ali će pomagati.\nKako je rekao Trivan, kada telo počne sa radom u punom kapacitetu, pokušaće da nađe način da izvrši neophodna istraživanja na Kosmetu, jer tamo nije vršena remedijacija.\n"Predložićemo da se to uradi jer mislimo da to dugujemo svim građanima koji žive na KiM", naveo je Trivan.\nDodaje da, iako je prošlo 19 godina, postoje naučne metode koje mogu dovesti do ispravnih zaključaka.\nKaže i da nije bilo opravdano čekati 19 godina na takva istraživanja i napominje da se posledice moraju otkriti zbog zdravlja građana.\nPoručuje da je ključ zdravlje i genetski materijal koji moramo da sačuvamo jer bi posledice, ako ih ima, mogle da budu duge i ozbiljne, pa je potrebno primeniti mere kako bismo se sačuvali.\nKada je reč o rokovima, kaže da naučnici nikad neće reći kada će doći do nekih rezultata jer je nemoguće predvideti na šta će da naiđu tokom istraživanja.\n"Rezultati su ono što nas zanima, nismo ništa oročili, naš rad će biti javan, radićemo onoliko dugo koliko je potrebno da doćemo do svih mogućih podataka", kaže Trivan.\nDodao je da je on mislio da će istraživanje trajati nekoliko godina, ali napominje da je potrebno dati vreme naučnicima i oni će doći do rezultata.\nMinistar se osvrnuo i na problem opasnog otpada navodeći da se rad na otkrivanju potencijalnih lokacija nastavlja i da on neće biti toliko javan jer je pitanje otvoreno.\nDodaje da postoje sumnjive lokacije i da će javnost biti obaveštena čim se nešto otkrije.\nNavodi i da je već postignuta atmosfera u društvu koja je dala preventivne rezultate.\n(subota, 19. maj 2018, 17:41) - Ravnogorac [neregistrovani]\nPitam se kakvu korist donosi ova istraga,kakva je korist ako gradjani saznaju istinu,jel to da saznaju sta je razlog oboljevanja,ili je nesto drugo?\n(subota, 19. maj 2018, 17:27) - anonymous sasa [neregistrovani]\nZašto tek sada!\nPa zato što se čekalo da protekne vreme pa da se ispita koliko je osiromašeni uranijum opasan po zdravlje.\n(subota, 19. maj 2018, 12:16) - Ђорђе [neregistrovani]\nПа сви који тврде да осиромашени уранијум није штетан по здравље нека то и докажу својим примером.Ја предлажем да држава омогући бесплатно становање свакоме ко тврди да осиромашени уранијум није штетан по здравље људи у бомбардованој згради Генералштаба ВЈ у Београду која и после 19 година није реновирана, порушена а стоји као споменик на бомбардовање осиромашеним уранијумом НАТО-алијансе и то нека станују бесплатно онолико дуго док се та зграда не поруши или реновира.Има ту много станова за оне који говоре да осиромашени уранијум није штетан по здравље људи.\n3° C 3° C -1° C 1° C 2° C -1° C


Četvoro mrtvih u eksploziji dve bombe na severu Irana\nAhmadinedžad izbegao atentat?\nGuverner Avaza, međutim, tvrdi da je eksploziv bio postavljen daleko od rute kojom je predsednik trebalo da prođe\nTEHERAN - Osam osoba je poginulo a 46 je povređeno u jučerašnjoj eksploziji dve bombe u banci Saman i vladinoj zgradi u gradu Avazu na severu Irana, izjavio je iranskoj novinskoj agenciji IRNA Mansur Soltanzadeh, direktor medicinske škole u Avazu, a prenosi Rojters.\nTo je zapravo bio neuspeli atentat na predsednika Mahmuda Ahmadinedžada, javlja libanska TV Al Manar koju vodi proiranski Hezbolah. Ahmadinedžad je trebalo da poseti taj grad baš juče, ali je otkazao put veče pre zbog peščanih oluja. Dopisnik TV Al Manar u Teheranu javio je da je Ahmadinedžad put otkazao zapravo iz razloga bezbednosti.\nZabrana putovanja neonacistima\nNemačka vlada i opozicija žele da zabrane izlazak iz zemlje ekstremnim desničarima koji planiraju da prisustvuju konferenciji o holokaustu u Iranu koju organizuje iranski predsednik. "Takva jedna negacionistička konferencija o holokaustu, kojoj bi prisustvovali nemački državljani, bila bi prava sramota za Nemačku", izjavio je Veltu generalni sekretar liberalne partije FDP Dirk Nibel. Ahmadinedžad, inače poznat po antisemitskim izjavama, planira da organizuje konferenciju o holokaustu na kojoj bi se raspravljalo o "naučnim dokazima o holokaustu", javljaju agencije.\nMohamed Džafar Samari, guvernera Avaza, odbacio je mogućnost atentata na Ahmadinedžada. "Mesto na kojem su bombe bile postavljene daleko je od rute kojom je predsednik trebalo da prođe i da održi govor", rekao je on Rojtersu.\nIranska novinska agencija navodi da je eksplozija razorila banku Saman i da je ulica ispred nje puna srče, navodi Rojters, a Bi-Bi-Si dodaje da su ispred te privatne banke i vladine zgrade eksplodirale dve bombe. Grad Avaz je prestonica provincije Kuzistan koja ima veliku arapsku populaciju - dva miliona, navodi Bi-Bi-Si. Kuzistan leži na najvećim rezervama nafte zemlje koja je po zalihama crnog zlata druga zemlja u svetu. Iranske vlasti uvek su bile osetljive na proteste i nezadovoljstva arapske manjine, a situacija u Avazu napeta je od aprila kada je pet osoba poginulo u protestima koje su izazvale glasine da vlada u Teheranu namerava da Kuzistan naseli nearapskim stanovništvom i umanji uticaj Arapa.\nSAD se nadaju da će izbeći konfrontaciju sa Iranom zbog njegovog nuklearnog programa, izjavio je juče zamenik američkog državnog sekretara Robert Zelik u Pekingu dodajući da ne zna da li će Kina u SB UN staviti veto na moguće sankcije protiv Irana, javlja Rojters. "Zato smo sarađivali s Rusijom i drugima u ovom procesu i zato smo pokušavali da delujemo u globalnom kontekstu sa partnerima u SB UN i drugima, kako bismo uputili jasnu poruku Iranu da ovo neće biti pozitivan razvoj situacije", kazao je Zelik.\nO prijavljivanju Irana SB UN odlučivaće Međunarodna agencija za atomsku energiju (IAEA) na vanrednoj sednici 2. februara. Kina, koja je saopštila da pažljivo proučava Nacrt rezolucije koju je predložio evropski pregovarački trio (Britanija, Francuska i Nemačka) ali da preferira dalje pregovore, je jedan od ključnih igrača jer kao stalna članica SBUN može da stavi veto na odluku o uvođenju sankcija Iranu. Verovatno je to razlog zbog kojeg se Zelik obreo u Pekingu, mada on tvrdi da nije bilo reči o vetu. "Ali mislim da je kineska vlada zauzela svoj stav o tome da ne želi da Iran razvije svoje nuklearne kapacitete", šturo je rekao Zelik.\nEvropa znala za tajne prelete CIA\nZavejana kolona kamiona na Kamčatki


U Srbiji evropski standardi – Nadlanu.com\nU Srbiji evropski standardi\nOsmi forum i izložba bankarskih tehnologija Technobank 2008 biće održan 9. i 10. aprila 2008. u hotelu "Continental Beograd" i biće posvećen platnim transakcijama putem bankarskih kartica uz primenu savremenih ICT tehnologija. Konferenciju će u 9.00 otvoriti Radovan Jelašić, guverner NBS. Prema podacima NBS, u Srbiji je trenutno izdato 5,72 miliona kartica, od čega polovinu čine "dinacard" kartice, dok se broj POS terminala po rasprostranjenosti približio evropskim standardima i premašio 55.000. Broj bankomata u Srbiji krajem 2007. prelazi 2.000. Prateći trendove u razvoju platnih kartica i bezgotovinskog plaćanja, organizatori skupa o bankarskim tehnologijama i ove godine organizuju okrugli sto, na kome će se raspravljati o sledećim temama: "Beskontaktni platni sistemi" i "Analiza kreditinih rizika i kolekcije".\nNeke od tema konferencije su: tehnologije koje primenjuju korisnički servisi i kol-centri, upravljanje rizicima i naplata neizmirenih dugova, korišćenje biometrijskih tehnika, rešenja protiv krađe identiteta, berzanski finansijski sistemi, investicioni fondovi. U izložbenom delu predstaviće se beskontaktni POS terminali, kartice lojaliteta, poklon-kartice, kartice sa slikama, M−payment sistemi, 3D sigurnosni sistemi za bezbedne e-commerce sisteme, novi POS terminali i bankomati i slično. Savremeni tokovi novca diktiraju iznalaženje najefikasnijih metoda i sredstava plaćanja, a efikasno elektronsko bankarstvo je od prioritetne važnosti. Upravo je pružanje usluga, izgradnja i održavanje infrastrukture neophodne za funkcionisanje poslova s platnim karticama u finansijskom i bankarskom poslovanju cilj ovakvih skupova, na kojima sa zajedničkim interesima nastupaju banke i informatičke kuće iz Srbije.\nNa Technobank 2008. biće dodeljene i nagrade: "Oscard" za najveći doprinos u razvoju kartičarstva u prethodnoj godini, kao i Nagrada za bankarsku tehnologiju, koju će dobiti najbolje bankarsko tehnološko rešenje predstavljeno na konferenciji. Učesnici osmog Technobank su MTS 064, "Pexim Cardinfo", "Pexim Solution", "Ingenico", "First Data", "Certus", "Austrija Csrd", "Špica", "Oracle", "Oberthur", "Algotech", "Microsoft" i drugi, ukupno 50 domaćih i stranih kompanija. Organizatori skupa su: ASIT− Asocijacija za računarstvo, informatiku, telekomunikacije i nove medije, Narodna banka Srbije i Privredna komora Srbije.


Izjava MSP Ivana Mrkića Tanjugu povodom otpočinjanja pristupnih pregovora u Briselu 21. januara\nMinistar spoljnih poslova Republike Srbije Ivan Mrkić, koji je član zvanične delegacije Republike Srbije na međuvladinoj konferenciji Srbije i EU, poručio je danas u Briselu da otpočinjanje pristupnih pregovora sa EU predstavlja veliki, možda i sudbinski dan za Srbiju i uspeh spoljne politike Srbije.\n"Moguće je da ćemo svi biti u potpunosti svesni ovog događaja u punoj meri tek u dolazećim mesecima, možda i godinama", rekao je ministar Mrkić.\nOn je istakao da je Srbija je kročila putem napretka, mira i stabilnosti, zbog čega je naišla na priznanje svih članica EU. Ministar Mrkić izrazio je i zadovoljstvo zbog toga što Srbija ulazi u ceo proces pod grčkim predsedavanjem EU.\nOn je primetio da su na međuvladinoj konferenciji bili prisutni ministri iz zemalja članica EU koji prema proceduri nisu bili obavezni da dođu, ali su želeli da se pojave i požele dobrodošlicu Srbiji.\n"Posebno mi je drago što su tu bili ministri spoljnih poslova susednih zemalja i time nam na najdirektniji i simboličan način pružili važnu podršku", rekao je ministar Mrkić i naglasio da današnji početak pregovora sa EU predstavlja uspeh spoljne politike Srbije.


Slavlje rukometaša Vardara u Skoplju\nIvanov je na prijemu koji je organizovao za nove šampione Evrope u rukometu, čestitao igračima osvajanje Lige šampiona, što je najveći uspeh u makedonskom muškom sportu.\n"Svojim podvigom rukometaši Vardara apsolutno su zaslužili visoka priznanja. Vašom željom, motivisanošću, povezanošću i timskim duhom, pokazali ste da ne postoje iskušenja i izazovi koji ne mogu da se prevaziđu i vrhovi koji ne mogu da se osvoje", rekao je makedonski predesednik.\nIvanov je izrazio uverenje da će uspeh rukometaša objediniti celu naciju i da će biti impuls da i dalje svi zajednički veruju i navijaju.\nDa podsetimo, višestruki prvaci Makedonije, rukometaši Vardara, u nedelju su osvojli titulu šampiona Evrope, posle pobede nad francuskim timom PSŽ. U skopskom timu, koji je sastavljem od rukometnih internacionalaca, pored makedonskih, igraju i srpski igrači, golman Nemanja Milić, te Mijajlo Marsenić i Ilija Abutović, kao i hrvatski, crnogorski, španski, ruski i jedan brazilski rukometaš, a glavni i pomoćni treneri su Španci.


Četiri policajca iz Sarajeva pod optužnicom bog primanja mita! – Gluporije\nČetiri policajca iz Sarajeva pod optužnicom bog primanja mita!\nOpćinski sud u Sarajevu potvrdio je optužnice Tužilaštva Kantona Sarajevo protiv još četiri policijska službenika Jedinice za saobraćaj MUP-a KS koji su lišeni slobode u sklopu akcije kodnog naziva “Dar1”.\nOptužnica je potvrđena protiv Samira Durme, Ramiza Špiodića, Armina Alića i Seada Dramalije zbog krivičnih djela primanje dara i drugih oblika koristi i zloupotreba položaja ili ovlaštenja, kazali su iz Tužilaštva KS.\nOni se terete se da su od juna do polovine augusta 2020. godine prilkom saobraćajnih kontrola od vozača koji su počinili saobraćajni prekršaj zahtijevali ili primili, između ostalog, novac kako ih ne bi uopće sankcionirali ili bi im izdali prekršajni nalog s blažim kaznama bez zabrane upravljanja motornim vozilom i kaznenim bodovima.\nAkcija “Dar 1” pokrenuta je u augusta prošle godine, a kroz nju se za više krivičnih djela procesuira 21 policajaca MUP-a Kantona Sarajevo.


SDP BiH: Zbog stranačkih skupova broj pozitivnih u Gradačcu višestruko povećan - Tuzlanska informativna agencija\nSDP BiH: Zbog stranačkih skupova broj pozitivnih u Gradačcu višestruko povećan\nPosljednjih sedam dana, koliko je proteklo od održavanja predizbornih skupova u Gradačcu, broj pozitivnih građana na COVID-19 višestruko je uvećan u odnosu na prethodni period.\nMeđu pozitivnima su i komandant štaba CZ TK Mustafa Šakić te njegov gost na skupu, Enver Bijedić ali i još nekoliko osoba koji su prisustvovali ovim stranačkim okupljanjima.\nApsolutno je neprihvatljivo da premijer Tulumović, kao ljekar ako ne kao premijer, ne preduzima nikakve konkretne mjere protiv onih koji su svojim djelovanjem i bahatošću, umjesto da spriječe širenje pandemije, doprinijeli stvaranju novih klastera.\nPoražavajuće je i da ministar Šakić, javnim oglašavanjima pokušava banalizirati situaciju čime direktno ruši sve napore kriznih štabova da ojačaju svijest građana o opasnosti širenja pandemije.\nPosebno iritira poređenje postupaka ministra Šakića sa početka perioda pandemije i ovih posljednjih. Prisjetimo se njegovih nastupa u uniformi komandanta štaba CZ TK, postavljanja punktova za kontrolu ulaska svih vozila na lokalitetu Ormanica, zatvaranja na 14 dana svih osoba koje ulaze u BiH, sprovođenja prvooboljelih pod policijskom pratnjom na UKC, opsade i osude Centra za srce u Tuzli zbog “neodgovornosti” i mnogih drugih represivnih mjera.\nAko sve te mjere uporedimo sa posljednjim postupcima i javnim nastupima dotičnog ministra, postavlja se opravdano pitanje da li će premijer Tulumović i dalje dopustiti da se građani na ovaj način ovako javno ponižavaju?


Osnovan Savez za Srbiju u Užicu (VIDEO) — ZoomUe\nby Vesna Đurović · novembar 7, 2018\nUŽICE-Predstavnici Demokratske stranke,Zdrave Srbije,Srpskog pokreta Dveri,Narodne stranke i Udruženog sindikata Srbije Sloga potpisali su danas sporazum o osnivanju Saveza za Srbiju Užice.\nČlanovi Saveza će , podržavajući program od 30 tačaka ,delovati u cilju promene lokalne vlasti u Užicu.\n„Građani Užica već 6 godina trpe ozbiljne posledice loše vlasti u gradu i traže od nas da prestanemo sa podelama,da se ujedinimo i pružimo im rešenje za ovu situaciju.Mi im obećavamo da ćemo sve svoje demokratske i opozicione potencijale usmeriti u cilju pobede na sledećim izborima“ ,poručio jer predsednik užičkog odbora Demokratske stranke Jovan Marković.\nPredsednik Zdrave Srbije Milan Stamatović istakao je da je ova stranka prepoznala Savez za Srbiju kao model okupljanja patriotskih i demokratskih opozicionih kapaciteta i da će se u okviru njega boriti za zaštitu demokratskih principa,protiv korupcije,ali ono što je najvažnije na lokalnom nivou,za promenu vlasti u Užicu.\nby Vesna Đurović · Published oktobar 22, 2017\nProšle su 23 godine od otmice u stanici Štrpci (video)\nby branko · Published februar 27, 2016\nNext story JPF: Ožalošćena porodica (VIDEO)\nPrevious story Nova oprema u užičkoj bolnici (VIDEO)


Đenić: Cijene udžbenika na prošlogodišnjem nivou - NTV Arena\nĐenić: Cijene udžbenika na prošlogodišnjem nivou\nCijene udžbenika za narednu školsku godinu u Republici Srpskoj ostaju na prošlogodišnjem novou, a Zavod za udžbenike i nastavna sredstva privodi kraju aktivnosti na pripremi i njihovoj štampi, rekao je Srni direktor Zavoda Bojan Đenić.\nĐenić je istakao da se svi naslovi udžbenika za osnovnu školu, osim novih odobrenih, nalaze u knjižarama, a u narednoj sedmici očekuje da oni budu i dostupni.\nOn je naglasio da se u poslovnim centrima izdvajaju i kompletiraju udžbenici za učenike osnovnih škola koje je obezbijedila Vlada Republike Srpske kako bi bili učenicima dostupni s početkom školske godine.\nĐenić je naveo da se pripremaju i isporučuju kompleti udžbenika koje su obezbijedile pojedine lokalne zajednice u Republici Srpskoj.\n“Cijene udžbenika ostale su na prošlogodišnjem nivou i nije bilo značajnijih odstupanja, a građanima je na raspolaganju bila i kupovina udžbenika na rate u svim maloprodajnim objektima Zavoda”, rekao je on.\nĐenić je podsjetio da su novi udžbenici za školsku 2021/2022. godinu za osnovnu školu matematika za treći razred, čitanka za šesti razred, srpski jezik i jezička kultura za šesti razred, čitanka za sedmi razred, srpski jezik i jezička kultura za osmi razred i srpski jezik i jezička kultura za deveti razred osnovne škole.\nPrema njegovim riječima, novi udžbenici za gimnaziju su geografija za prvi razred, čitanka za drugi razred, zbirka zadataka iz fizike sa priručnikom za laboratorijske vježbe za drugi razred gimnazije opšteg, prirodno-matematičkog i računsko-informatičkog smjera i engleski jezik za treći razred gimnazije – udžbenik, radna sveska i priručnik za nastavnike.\nĐenić kaže da su ove školske godine novi udžbenici i teorija forme za prvi razred i isrtorija umjetnosti za prvi razred srednjih stručnih škola, zanimanje likovni tehničar, tehničar dizajna grafike, tehničar dizajna enterijera i industrijskih proizvoda, istorija odjeće za prvi razred srednjih stručnih škola, zanimanje dizajner modni tehničar, estetska njega za prvi razred kozmetički tehničar.\nPrema njegovim riječima, novi udžbenici za srednje stručne škole su i bankarsko poslovanje za prvi razred, higijena i kontrola za prvi razred, osnove elektrotehnike i elektronike za prvi razred, čitanka za drugi razred, ekonomija za drugi razred i finansijsko poslovanje za treći razred.\nĐenić je naveo da, uporedo sa ovim aktivnostima, Zavod priprema digitalne sadržaje za određen broj nastavnih predmeta koji će biti dostupni učenicima i nastavnicima od početka nove školske godine.\n“Uz udžbenike u knjižarama Zavoda kupcima je ponuđen širok asortiman školskog pribora, opreme i nastavnih sredstava, a dostupni su i najnoviji naslovi školskih lektira”, rekao je Đenić.\nOn je dodao da od ove školske godine kupce očekuju i u novootvorenim knjižarama u Banjaluci i Bratuncu, te renoviranim knjižarama u Prijedoru, Istočnom Sarajevu i Bijeljini.\nTags: bijeljina, rs, uzdbenici, zavod za udzbenike, zemlja\nHarmonikaš Đorđe Perić: Sanjam da sa ocem sviram koncerte po svijetu\nMoćni delfini su olimpijski šampioni: Oproštajni valcer sa zlatnom posvetom, najveće generacije u istoriji srpskog sporta\nEfes nakon drame do nove titule u Evroligi, Micić vodio do novog trofeja\nPrva Dijabetološka ordinacija na točkovima ordinirala u Bijeljini /VIDEO/\nZavršeni radovi na promjeni krova i fasade u Osnovnoj školi “Knez Ivo od Semberije” /VIDEO/\n”Dermamedic” Bijeljina proslavio 6. rođendan /VIDEO/\nPostignut dogovor o spornim odredbama o lokalnim podsticajima /VIDEO/\nBeograd i Budimpešta će se uzajamno pomagati u teškim vremenima /VIDEO/\nTegeltija: UN sa svojim agencijama nastaviće da pruža podršku BiH /VIDEO/


Barnije razočaran, za sada neće biti dogovora Britanije i EU\nSvet Autor:N121. avg. 202017:56\nPost-Bregzit dogovor između Britanije i EU izgleda da neće biti postignut u ovoj fazi pregovora, rekao je pregovarač Unije Mišel Barnije, navodeći da je zbog toga "razočaran" i "zabrinut". Njegov britanski sagovornik Dejvid Frost rekao je da je u razgovorima postignut "mali napredak", najviše zbog razlika u politici ribolova i propisima državne pomoći.\nEU je saopštila da bi volela da dogovor dve strane bude postignut do oktobra, kako bi Evropski parlament mogao da ga potrvdi dok ne istekne dodatni period za izlazak Velike Britanije iz Unije, odnosno do 31. decembra. Ako do tada EU i Britanija ne postignu sporazum, London će morati da trguje sa EU prema sporazumima Svetske trgovinske organizacije, navodi BBC.\nDžonson: Nismo izglasali Bregzit pod ruskim pritiskom\nBritanija pozvala EU da preispita predloge oko Bregzita\nTo znači da će većina britanske robe biti predmet carina. S druge strane, Britanija je saopštila da neće produžiti pregovore, ako dogovor ne bude postignut do dogovorenog roka, tj. 31. decembra ove godine.\nU saopštenju objavljenom posle sedme runde pregovora, Frost je rekao da je EU „nepotrebno zakomplikovala“ stvari, insistirajući da razlike u stavovima oko ribolova i državne pomoći moraju da budu rešene pre „nego što dođe do suštinskih razgovora u drugim oblastima pregovora, uključujući i one koje se tiču pravnih stvari“.\nFrost, koji direktno odgovara premijeru Borisu Džonsonu, kaže da njegova zemlja želi sporazum koji osigurava kontrolu Britanije nad sopstvenim zakonima, granicama i vodama“.\nNismo ove sedmice očekivali da će doći do nekog proboja, ali frustracija i ogorčenje koju je javnost na obe strane izrazila tiču se toga koliko će teško biti postići sporazum u narednih šest nedelja.\nZa Britaniju je frustracija da EU nije voljna da se obaveže na delove sporazuma koji se tiču ribarenja i državne pomoći, dok celokupni sporazum ne bude postignut.\nZa EU je frustracija da Britanija i dalje traži benefite jedinstvenog tržišta, a da ne plati neophodno članstvo, niti da se pridržava zakona Unije.\nBBC ocenjuje da, uprkos tome, što obe strane žele sporazum, vreme polako ističe za postizanje sporazuma.\nBregyiteuMišel BarnijepregovoriVelika Britanija


Sa zvanične internet strane Sobranja Makedonije uklonjena je biografija predsednika prethodnog saziva Trajka Veljanovskog i postavljena novoizabranog Talata Džaferija.\nKo je dao ključ Džaferiju?\nKljučeve kabineta predsednika makedonskog Parlamenta "novoizabranom" predsedniku Sobranja Talatu Džaferiju dao je zamenik generalnog sekretara Sobranja Albanac Nedžbedin Ibraimi, saznaje Sputnjik.\nZastave Albanije u makedonskom parlamentu: Džaferi ušao u kabinet\nNovoizabrani predsednik Sobranja Talat Džaferi, iz albanske partije DUI, koji je preuzeo dužnost, po ulasku u svoj kabinet uneo je i zastavu Albanije.\nDžaferi dobio ključeve: I zvanično predsednik Sobranja\nNovoizabrani predsednik Sobranja Talat Džaferi, iz albanske partije DUI, dobio je ključeve od kabineta predsednika parlamenta, a prvi sagovornik na toj poziciji mu je bio šef Delegacije EU u...\nZaev napao Vučića: U Srbiji su na vlasti nacionalisti!\nLider SDSM Zoran Zaev izjavio je da su Srbi i Makedonci bratski narodi, ali i da je u Srbiji na vlasti "nacionalističko rukovodstvo" Aleksandra Vučića.\nDžaferi nije uzeo ključeve - nema pečat\nDžaferi: Ivanov ima rok od 10 dana da preda mandat\nPredstavnik albanske partije DUI Talat Džaferi rekao je da predsednik Makedonije Đorđe Ivanov mora parlamentarnoj većini predati mandat za sastav nove vlade, a, ako to ne učini za 10 dana,...\n"Makedonija bi trebalo da prihvati realnost, a to je izbor predsedavajućeg Sobranja kojeg bi trebalo da podrže i oni koji ga osporavaju zato što je njegov izbor obavljen na legalan i legitiman...\nHojt Ji u Skoplju: Prioritet sastanak sa Albancima\nZamenik pomoćnika državnog sekretara SAD Brajan Hojt Ji stigao je u dvodnevnu posetu Makedoniji. Sastanke sa lokalnim zvaničnicima će ovog popodneva započeti susretom sa liderom DUI Alijem...\nZaev ne odustaje: Hoće vladu sa Albancima\nMakedonski opozicioni Socijldemokratski savez SDSM saopštio je da će nastaviti da insistira na tome da formira vladu sa etničkim albanskim partnerima.


May 24, 2016 ITkonekt, Microsoft, Microsoft Srbija\nRazvojni centar kompanije Microsoft uzeo je učešće na ITkonektu, jednom od najvećih IT događaja, koji se održava 20. i 21. maja u Beogradu. Posetioci su bili u prilici da se upoznaju sa mnogim interaktivnim sadržajima i temama na štandu Microsoft razvojnog centra, kao i da dobiju sve informacije o procesu zapošljavanja, testovima za kandidate, uslovima rada i okruženju koje ovaj jedinstveni centar nudi.\nTako su svi zainteresovani dobili priliku da se upoznaju sa mogućnostima razvoja karijere u okviru IT sektora, ali i da iz prve ruke saznaju kako izgleda raditi u Razvojnom centru jedne od najvećih IT kompanija u svetu, kao i da urade uvodna testiranja.\nNajveću pažnju posetilaca izazvala je Translator aplikacija, u čijoj izradi je učestvovao upravo tim Razvojnog centra Microsofta u Srbiji, a koja funkcioniše zahvaljujući programu zasnovanom na OCR tehnologiji za optičko prepoznavanje karaktera, koja u trenutku prevodi kompletne tekstove sa preko 50 svetskih jezika. Na štandu je predstavljen i Sway, MS Office proizvod za kreiranje lako deljivih interaktivnih priča, kao i jedinstvena igra Atomic šah, koja pruža nesvakidašnje iskustvo takmičenja.\nU okviru IT konferencije, predstavnici Centra upoznali su prisutne sa značajem “Mašinskog učenja” na razvoj tehnologije i sveta. Bilo je reči o budućnosti programiranja koja upravo zahvaljujući mašinskom učenju dovodi to toga da su u izvršavanju određenih zadataka mašine postale ne samo brže, nego i tačnije od prosečnog čoveka.\nDrugog dana IT konferencije, predstavnici centra održaće predavanje o Cloud bazama podataka i Azure SQL bazama.\nRazvojni centar kompanije Microsoft u Srbiji, koji je prošle godine obeležio 10 godina postojanja, već uveliko ucrtava put Srbije na tehnološkoj mapi sveta i svojim radom odgaja generacije mladih programera koji razvijaju i kreiraju inovativne tehnologije budućnosti.


Susreti pisaca od 17. do 21. septembra\nBeogradski međunarodni susreti pisaca biće otvoreni u četvrtak 17. septembra u 11 sati u Skupštini grada Beograda, a do ponedeljka 21. septembra na manifestaciji će gostovati 34 književnika iz 23 zemlje.\nPredsednik Udruženja književnika Srbije (UKS) Radomir Andrić rekao je na konferenciji za novinare da će na programu 52. susreta pisaca biti tematski skupovi, ali i podsećanja na godišnjice i jubileje nekih od najznačajnijih književnih stvaralaca.\nNa dan otvaranja 52. Beogradskih susreta pisaca u 10.00 sati biće položen venac na spomenik Ivi Andriću, a u toku manifestacije planirano je i postavljanje reljefa sa likom pisca Janka Veselinovića u prostorijama UKS.\nOkrugli stolovi biće posvećeni obeležavanju 750. godišnjice rođenja Dantea Aligijerija, 200. godišnjice slovačkog reformatora Ljudevita Štura, 100. godišnjice rođenja Branka Ćopića i od smrti pisca Milutina Uskokovića, rekao je Andrić.\n“Ništa ne počinje od nas, red je da se podstimo naših prethodnika koji su ostavili značajan trag u književnosti”, rekao je Andrić i dodao da će učesnici moći da se osvrnu i na stvaralaštvo Juraja Josipa Štrosmajera i Vladana Desnice, povodom 200. i 100. godišnjice njihovog rođenja.\nNa Beogradskim međunarodnim susretima pisaca učestvovaće književnici Zaharije Galo i Ana Santolikuido iz Italije, Rafik Gašimov i Salim Babulaoglu iz Azerbejdžana, Kleopatra Limperi iz Grčke, Peter Mišak i Miroslav Bjelik iz Slovačke, Hajdar Ergulen iz Turske, Vjačeslav Kuprijanov iz Rusije, Džejms Saterlend iz Velike Britanije i drugi autori.\nUčesnici Beogradskih međunarodnih susreta pisaca, među kojima su i autori iz Belorusije, Bosne i Hercegovine, Crne Gore, Rumunije, Slovenije, Hrvatske, Francuske, Makedonije, Jermenije, Bugarske i Poljske, predstaviće se u četvrtak 17. septembra na književnoj večeri u Narodnom pozorištu u Beogradu, na sceni “Raša Plaović”.\nOni će gostovati i u kulturnim centrima u Požarevcu, Malom Crniću, Kragujevcu, Rači Kragujevačkoj, Zlatiboru, Čajetini, Vrnjačkoj Banji i drugim mestima u Srbiji, a tradicionalno u Beogradu će se predstaviti i pisci iz dijaspore i sa Kosova i Metohije, najavio je Andrić.\nU subotu 19. septembra u Mrčajevcima piscu Miroslavu Bjeliku i pesnicima Ivanu Negrišorcu i Radovanu Marinkoviću biće uručena međunardodna nagrada “Povelja Morave”, dok će istog dana u Požegi pesnicima Slavici Jovanović iz Požarevca i Živku Nikoliću biti uručeno priznanje “Pečat kneza Lazara”.\nU ponedeljak 21. septembra grupa autora učestvovaće i na međunarodnom saboru duhovne poezije u Centru za kulturu u Rakovici i u manastiru Rakovica, a Beogradski međunarodni susreti pisaca biće zatvoreni istog dana u 16.00 sati u UKS, programom “Šumadijske metafore”.


Merkel završava posjet Beogradu, odlazi u Tiranu @ StartBiH.ba\nMerkel završava posjet Beogradu, odlazi u Tiranu\nNjemačka kancelarka Angela Merkel danas završava posjet Beogradu odakle će otputovati u Tiranu.\nIz beogradske zračne luke će je ispratiti predsjednik Srbije Aleksandar Vučić.\nVučić, koji je juče poslijepodne dočekao Merkel uz najvise počasti, poručio je na kraju zajedničkog obraćanja medijima s Merkel da je Srbija njezina druga kuća.\nNakon zajedničke press konferencije, Vučić i Merkel nastavili su razgovore na radnoj večeri.\nMerkel će se u Tirani sastati s liderima zapadnog Balkana u okviru Berlinskog procesa, a sastanci su predviđeni na razini premijera, prenosi Tanjug.\nMerkel: Cilj da u integracije budu uključene sve zemlje zapadnog Balkana\nVučić iz Raške poručuje: Međunarodne sile tražiće nestanak Republike Srpske do proljeća\nBorell pozavo na prekid nasilnih incidenata na Kosovu\nPočeo summit kojim se obilježava 60 godina Pokreta nesvrstanih\nLavrov: Rusija ne vrši nikakav pritisak na zapadni Balkan\nLavrov na summitu nesvrstanih: Izbjegavati dvostruke standarde\nVijesti / Bosna i Hercegovina 343228\nPolitika / Bosna i Hercegovina 277429\nVijesti / Svijet 265357\nVijesti / Regija 261480